ועדת הכלכלה, כנסת 23, פרוטוקול מספר 42, 2020-08-04 11:30

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: היום 4 באוגוסט 2020, י"ד באב התש"ף.

יעקב מרגי: הנושא על סדר היום: דיון מהיר – שימו לב להגדרה.

יעקב מרגי: למה אני אומר את זה?

יעקב מרגי: כי יש לו משמעות – הוא נקבע בסדר היום בהנחתה של נשיאות הכנסת.

יעקב מרגי: יש כללים בתקנון.

יעקב מרגי: בתקופתו של רובי ריבלין נשיאנו, כשהיו חברי כנסת חדשים הוא אהב להתענג על זה.

יעקב מרגי: הוא היה אומר: "חדשים מקרוב באו, לא שיערו אבותיכם".

יעקב מרגי: לפעמים הוא היה מוסיף את זה כשהיה מדובר בחברי כנסת שהוא היה מחמיץ פנים כשהיה שומע אותם.

יעקב מרגי: אבל פה לא מחמיצים פנים.

יעקב מרגי: יש פה חברי כנסת חדשים איכותיים וצריך לעזור להם להתאקלם מהר.

יעקב מרגי: דיון מהיר ראש הוועדה חייב להניח.

יעקב מרגי: לא קורה שהוועדות מקפידות על התקנון.

יעקב מרגי: פה תוך עשרה ימים.

לאה ורון: להתחיל את הדיון.

לאה ורון: אין חובה לקדם אותו, אין חובה להגיש מסקנות.

לאה ורון: אנחנו גם מגישים מסקנות.

מתן כהנא: אבל הדיון צריך להיות מהיר.

יעקב מרגי: אין אצלנו שום דבר בחיפזון.

יעקב מרגי: אנחנו עושים דיונים כדי לסיים אותם ומוציאים להם בסוף סיכומים ומוודאים שהסיכום יתבצע.

יעקב מרגי: לכן אני אוהב את העבודה שלי.

יעקב מרגי: כדרכנו בקודש בדיון מהיר אנחנו נותנים את רשות הדיבור למציעים.

יעקב מרגי: אני קורא את הכותרת: "דיון מהיר בנושא חסימת מספרי טלפון מצילי חיים בקווי סלולר כשרים של חברת הכנסת תהלה פרידמן ושל חבר הכנסת יבגני סובה".

יעקב מרגי: במדינת ישראל כשיש נושא שמעניין קבוצות בפתרונות הטכנולוגיים פתאום הרגשתי אתמול מחוזר ומוכר.

יעקב מרגי: קיבלתי הודעות: "גם אני מחזק את ידך".

יעקב מרגי: שאלתי, מאיפה אתה יודע שאחרים חיזקו את ידי?

יעקב מרגי: כשאומרים לי: "גם אני מחזק את ידך", אני יודע שזה מסע.

יבגני סובה: העיקר לא לכבול את הידיים.

מתן כהנא: אני קיבלתי אתמול טלפון ב-1:15 בלילה שבא לחזק את ידי.

יעקב מרגי: אתמול מישהו התקשר אליי מ-23:48 עד 24:05.

יעקב מרגי: עד 24:05 אחר חצות.

יעקב מרגי: הוא כותב לי: "פיקוח נפש, תחזור אליי דחוף".

יעקב מרגי: אמרתי לעוזר לי לחזור אליו.

יעקב מרגי: בסוף זה היה על נושא הדיון היום.

יעקב מרגי: כדרכנו בקודש המציעים יציגו את הנושא ומדוע הם ביקשו את הדיון המהיר.

תהלה פרידמן: תודה רבה ליושב-ראש גם על הדיון המהיר וגם על קבלת האורחים הנעימה – לא מובנת מאליה.

יעקב מרגי: למה לא?

יעקב מרגי: מובן מאליו.

תהלה פרידמן: לא תמיד נעים בכנסת.

יעקב מרגי: פה זה מובן מאליו.

יעקב מרגי: תשאלי את מתן כהנא, הוא תמיד מתקבל פה בשמחה.

תהלה פרידמן: איך הגעתי להתעסק בעניין הקווים הכשרים והחסימות?

תהלה פרידמן: זה מתחיל מפנייה שקיבלתי על קו סיוע שמתעסק באלימות במשפחה, ונחסם.

תהלה פרידמן: הדבר הראשון היה לפנות לשר התקשורת ולדאוג שיפתחו את החסימה.

תהלה פרידמן: אבל אז גיליתי שפתחתי תיבת פנדורה מאוד גדולה.

תהלה פרידמן: קודם כול, גיליתי המון קווי סיוע ותמיכה חסומים.

תהלה פרידמן: זה יכול להיות 1202 של מרכזי סיוע לנפגעות תקיפה מינית, זה יכול להיות מרכז תמיכה ומידע של המוסד לביטוח לאומי לאזרחים ותיקים, זה יכול להיות מרכז זכויות לניצולי שואה.

תהלה פרידמן: יש לי רשימה של קווים חסומים.

תהלה פרידמן: התחלתי לבדוק ונכנסתי לשיח עם ועדת הרבנים לענייני תקשורת והבנתי שברירת המחדל היא שכוכביות חסומות, אלא אם כן פותחים אותן.

תהלה פרידמן: לפי הקריטריונים מי מחליט – לא ברור.

תהלה פרידמן: ואז התחילו לפנות אליי אנשים פרטיים שהקו שלהם נחסם.

תהלה פרידמן: פנה אליי מישהו וסיפר שהקו של סבתא שלו חסום עכשיו בתקופת הקורונה.

תהלה פרידמן: רוב השכנים שלה הם חרדים והקווים שלהם כשרים ואין להם איך להתקשר אליה לעזור לה בקורונה; מישהו שאמר לי שהבן שלו תלמיד ישיבה – כל מיני סיפורים של אנשים פרטיים; גם בעלי עסקים אמרו לי שחסמו להם את הטלפון של העסק, ואצל המתחרה שלו זה פתוח, ולא ברור לו למה מפלים אותו לעומת אחרים; כל מיני דברים שהם עבירה על החוק.

תהלה פרידמן: קבוצות שלמות.

תהלה פרידמן: הרי אסור במדינת ישראל לחסום קבוצות.

תהלה פרידמן: יש קבוצות שלמות של מספרים שחסומים.

יעקב מרגי: משרד התקשורת איתנו?

לאה ורון: הם בזום.

קריאה: למה לא פה?

יעקב מרגי: אני אשאל אותו בדיון.

תהלה פרידמן: ואז גם התחילו לדבר על המון כסף שקשור לסיפור הזה.

תהלה פרידמן: על גוף שמקבל 19 אגורות על כל מנוי על כל מספר כשר בחודש.

תהלה פרידמן: אנחנו מדברים על 600,000 מספרים – זה סכומים מאוד גדולים.

תהלה פרידמן: אנחנו מדברים על עמותה שמנהלת סכומים כאלה גדולים.

תהלה פרידמן: למה הסכומים האלה הולכים?

תהלה פרידמן: יש פה הרבה שאלות.

תהלה פרידמן: מה אני בעצם דורשת: א', צריכה להיות הסדרה של הנושאים האלה של קווי סיוע.

תהלה פרידמן: כל גוף שפותח קו שנותן מידע או סיוע שיפנה למשרד התקשורת ושאי אפשר יהיה לחסום את זה.

תהלה פרידמן: אני מבינה שהציבור החרדי רוצה להגן על הקהילה ועל אורחות חייו.

תהלה פרידמן: אבל בסוף יש פה נושאים שהם באמת פיקוח נפש.

יעקב מרגי: ועל הדרך אם כמה פונקציונרים מתפרנסים – לא נורא.

יעקב מרגי: לפעמים זה גם קפיטליזם חזירי.

תהלה פרידמן: קודם כול, הנושא הזה צריך להיות מוסדר על-ידי משרד התקשורת - -

יעקב מרגי: לא קשור אליך.

מתן כהנא: אין קפיטליזם חזירי.

תהלה פרידמן: דבר שני, כל אזרח במדינת ישראל שהוא לא חרדי חייבים, לפי החוק, לנייד את המספר שלו תוך 24 שעות.

תהלה פרידמן: לחרדים יש חוק אחר – לא חייבים לתת להם לנייד.

תהלה פרידמן: זה לא סביר בעיניי.

תהלה פרידמן: אני לא חרדית, אין לי טלפון כשר – אף על פי שעכשיו יש לי חשק לטלפון כשר, אני חייבת לומר - -

יצחק פינדרוס: למה?

יצחק פינדרוס: יחסמו אותך.

יצחק פינדרוס: לא תוכלי לפנות לעזרה דחופה.

יצחק פינדרוס: איזה סבל זה.

תהלה פרידמן: אני אעשה כמו כל החרדים – אחד כשר, אחד להתקשר.

יעקב מרגי: נא לאפשר לה להשלים.

יעקב מרגי: תהלה, למרות דין הקדימה זה מוגבל בזמן.

תהלה פרידמן: כן, אני מסיימת.

תהלה פרידמן: שנית, לאפשר ניוד; שלישית, שקיפות.

תהלה פרידמן: אם אנשים נחסמים חייבת להיות הסדרה על מה חוסמים אנשים, כמה ימים לוקח להסיר חסימה ומה קורה אם לא מסירים חסימה.

תהלה פרידמן: זה פיקוח.

תהלה פרידמן: זה אזרחים במדינת ישראל – מי אחראי לזכויות שלהם ומי מפר את הזכויות שלהם לגוף פרטי?

תהלה פרידמן: דבר רביעי – אם גוף מנהל כל כך הרבה כסף אמור להיות לו שירות לקוחות, ועל שירות הלקוחות הזה אמור להיות פיקוח.

תהלה פרידמן: אני יכולה לספר פה הרבה מאוד סיפורים, חלקם משעשעים.

תהלה פרידמן: למשל, לרבנות הראשית חסמו את הקו שנותן את התוצאות בבחינות לרבנות.

תהלה פרידמן: למה?

תהלה פרידמן: לא ברור.

תהלה פרידמן: אמרו תהלים על האדמו"ר מקרצ'נב – חסמו את הקו, אחר כך פתוח.

תהלה פרידמן: יש לי אלף סיפורים כאלה הזויים מאוד.

תהלה פרידמן: הנושא הזה צריך הסדרה.

יעקב מרגי: תודה.

יעקב מרגי: חבר הכנסת יבגני סובה, המציע השני, בבקשה.

יבגני סובה: תודה רבה, אדוני היושב-ראש, קודם כול אני בהחלט מצטרף לדבריה של חברת הכנסת תהלה פרידמן.

יבגני סובה: לא מזמן בכאן 11 הייתה סדרה מעולה שמדברת על עולם התקשורת בעדה החרדית.

יבגני סובה: רותקתי לכיסא, מה שנקרא.

יבגני סובה: זאת עבודה עיתונאים טובה ומרתקת.

יבגני סובה: שם נאמר שבתקופת מלחמת המפרץ הרדיו נכנס למגזר החרדי, והקורונה תכניס את האינטרנט למגזר החרדי.

יבגני סובה: אני, חלילה, לא מזלזל – יש הרבה אנשים ששולטים באינטרנט הרבה יותר מכלל המגזר אבל הסיפור הזה שמשרד התקשורת - -

יצחק פינדרוס: יצא המרצע מן השק.

יבגני סובה: איך הגעת לשק?

יצחק פינדרוס: להפך – אני שמח.

יצחק פינדרוס: תהלה דיברה - - - הוא מדבר לעניין: בואו נפתח את החרדים לאינטרנט, בואו נפתח אותם - - - אתה צודק.

יצחק פינדרוס: יצא המרצע מן השק.

יצחק פינדרוס: אהבתי.

יבגני סובה: זאת היכולת של פינדורס – להכניס את דבריו לפה שלי.

יבגני סובה: לא אמרתי, בוא נפתח.

לאה ורון: אי אפשר ככה לרשום פרוטוקול, רבותיי.

יעקב מרגי: אמנם פתחנו את הדיון במילה דבדיחותא אבל מרגע זה תרחמו על אנשי הפרוטוקול.

לאה ורון: הרשמים הפרלמנטריים.

יבגני סובה: אז בואו נחזור על הוויכוח הזה.

יעקב מרגי: לא.

יעקב מרגי: מחקנו אותו.

יעקב מרגי: נא לא להיכנס אחד לדברי האחר, בבקשה.

יבגני סובה: אני לא נכנס.

יבגני סובה: אתה נכנסת לדבריי.

יבגני סובה: קודם כול יש הרבה שאלות למשרד התקשורת באשר לפעילות ועדת הרבנים שכפי שאני מבין זה גוף שמחליט ועושה דברים, ונותן את ההנחיות למשרד התקשורת, וזה אמור להיות הפוך.

יבגני סובה: דבר שני, אני חושב שכל הדאגה לחסימת המספרים צריכה להיות דאגה של כולנו.

יבגני סובה: אם אדם ממגזר מסוים, לא משנה איזה, לא יכול להגיע לקו סיוע למי הוא יפנה?

יבגני סובה: הוא יפנה לוועדת הרבנים שחוסמת או שהוא יפנה לנבחרי ציבור שיעזרו לו?

יבגני סובה: שנית, קורונה זה אירוע פעם במאה שנה, כמו שאמר ראש הממשלה.

יבגני סובה: אז אנחנו לומדים בעקבות האירוע הזה.

יבגני סובה: אז אם צצים דברים שחייבים להיות במסגרת הוועדות המתאימות אז צריך לדבר על זה, לא צריך להתבייש.

יבגני סובה: זאת הסוגיה שחשובה לדיון ולכן אני הצטרפתי לתהלה כי זה נושא ראוי לדיון.

יעקב מרגי: נושא ראוי לדיון, אין ספק.

יעקב מרגי: על הדרך נרוויח דיון אחר על ההשכלה.

יעקב מרגי: אני מסכים איתך שצריך לעשות הסדרה ואסדרה.

יעקב מרגי: זה נושא חשוב.

יעקב מרגי: יש פה מדינה שצריכה לשלוט.

יעקב מרגי: מאחר שיש חברי כנסת שגילו עניין ניתן את רשות הדיבור לחברי הכנסת לפי סדר הגעתם.

יעקב מרגי: לא צריך להירשם אצלי לדיון.

יעקב מרגי: בוועדת כלכלה לא נרשמים לדיון – כל מי שנכנס ורוצה – מדבר.

יעקב מרגי: אם הוא רוצה, לא בכפייה.

יצחק פינדרוס: אני רוצה להתחיל עם העיקרון של הדיון והשאלות שעלו פה על ההסדרה ושצריך להיות קו ושמשרד התקשורת צריך לשלוט ומי שולט על מי, ומי נותן הוראות למי.

יצחק פינדרוס: בכל מערכת יש הסדרה.

יצחק פינדרוס: גם לחברה יש הסדרה ועמותה חייבת לפרסם את הדוחות שלה.

יצחק פינדרוס: אין כסף שעובר במזוודות, ויש דרך לוודא לאן הכסף הולך.

יצחק פינדרוס: זכותם של כל אחד לבדוק.

יצחק פינדרוס: בנוגע לכל הפניות שכולנו מקבלים – יש גם אינטרסים כלכליים ומערכות כלכליות וזכותן לעשות את זה.

יצחק פינדרוס: אבל צריך לזכור דבר אחד: המערכת של הטלפונים הכשרים היא מערכת של חוזה שיש בין אדם לספק שירות.

יצחק פינדרוס: היא וולונטרית לגמרי.

יצחק פינדרוס: בן אדם יכול להחזיק טלפון עם סוג אחר של סינון כמו שאני מחזיק.

יצחק פינדרוס: יש לי חוזה ונתיב ששולטים על כל מקום שאני גולש ונכנס אליו.

קריאה: מה שנקרא – טלפון עם מגן שכתוב עליו "כשר".

יצחק פינדרוס: כן, כן.

יצחק פינדרוס: אני מחזיק גם מספר לא כשר.

יצחק פינדרוס: דרך אגב, גם כל אלה ששלחו לי את הוואטסאפים לא מחזיקים את הטלפונים של ועדת הרבנים לענייני תקשורת, אז זה לא רלוונטי בעניין הזה - -

יבגני סובה: זה לא כשר.

יצחק פינדרוס: - - - לילדים שלי מבחירה - -

יבגני סובה: זה לא כשר מה שאתה אומר.

יעקב מרגי: יש כמה סוגים.

מתן כהנא: זה רבנות.

יבגני סובה: תנו לו לדבר.

יצחק פינדרוס: - - - גם כל בעלי ההודעות ששלחו הודעות בוואטסאפים – אתה לא יכול להחזיק טלפון כשר עם וואטסאפ כי זה חסום.

יצחק פינדרוס: כי אין אינטרנט - - -

תהלה פרידמן: כל דבר במדינה הוא חוזה?

יעקב מרגי: תהלה.

יצחק פינדרוס: אני בחרתי לילדים שלי – יש לי חמישה מכשירים בבית שאני רוצה שהם ישמשו אך ורק לשיחות טלפון, לא לשיחות תוכן.

יצחק פינדרוס: ולא משנה – גם אם התוכן הוא שיעור תורה.

יצחק פינדרוס: אני לא רוצה.

יצחק פינדרוס: זה מה שאני רוצה.

יצחק פינדרוס: זה החוזה שאני עשיתי עם ספק שירות.

יצחק פינדרוס: זה דבר אלמנטרי שהוא זכות אלמנטרית של אזרח בישראל.

יצחק פינדרוס: אי אפשר לחסום לו טלפון שהוא חירום, אי אפשר לחסום לו 100, אי אפשר לחסום לו 103, אי אפשר לחסום לו 101.

יצחק פינדרוס: ואם יש כוכבית שלא עדכנו עדיין שזה טלפון חירום – לא צריך לעשות על זה דיון פרלמנטרי, סליחה שאני אומר את זה - -

יעקב מרגי: לנשיאות, לא לנו.

יצחק פינדרוס: - - כי אין מציאות שהם חוסמים כי זאת מסגרת החוזה שיש לאלפי אזרחים עם חברה מסוימת.

יצחק פינדרוס: עם כל הכבוד למי שזה לא מוצא חן בעיניו, זכותי לעשות חוזה שאני רוצה שאפשר יהיה להתקשר רק הביתה.

יעקב מרגי: תודה.

יצחק פינדרוס: לא רוצה שהילד שלי יתקשר למישהו אחר.

יצחק פינדרוס: אני רוצה קו שהוא יתקשר לשלושה מספרים.

יצחק פינדרוס: זכותי לעשות את זה ואין דרך לאף חבר כנסת, לאף ממשלה ולאף מדינה להכריח אותי להשאיר אותו פתוח.

יצחק פינדרוס: תודה.

יעקב מרגי: מתן כהנא, בבקשה.

מתן כהנא: אני מודה שלא הכרתי את הנושא הזה.

מתן כהנא: באתי לדיון כי עניין אותי לראות למה מטרללים לי את המוח כבר כמה ימים.

מתן כהנא: זה טירוף מוחלט.

קריאה: יש מצב כזה, מתן - - - לך את המוח?

מתן כהנא: הם זכו לחוסר אהדה בולט בטרלול שהם גרמו לי.

מתן כהנא: מה שחבר הכנסת פינדרוס נשמע לי הגיוני לחלוטין.

תהלה פרידמן: מה זאת אומרת – מוחלט לאדם להחליט שהוא לא חוגר חגורת בטיחות?

יעקב מרגי: תהלה, אני מבקש, אנחנו לא פותחים פה - -

יצחק פינדרוס: על מה דיברתי?

תהלה פרידמן: - - -

יעקב מרגי: חברים, אני אנעל את הדיון.

תהלה פרידמן: - - -

יעקב מרגי: תהלה, אני אנעל את הדיון.

תהלה פרידמן: סליחה.

יעקב מרגי: או שמקיימים דיון מתורבת ונורמלי – כל אחד ישמיע את עמדתו.

יעקב מרגי: יש גם אורחים שרוצים לדבר.

מתן כהנא: כשיש שירותי חירום אז נא יפתחו, אבל זכותו של חבר הכנסת פינדרוס לקנות לילדים שלו טלפון שמתאים לתפיסת עולמו.

מתן כהנא: זה נראה לי בסיסי לחלוטין.

אליהו חסיד: אדוני היושב-ראש, אני רוצה לדבר על כמה נקודות: קודם כול על מה שחברת הכנסת תהלה דיברה עליו.

אליהו חסיד: קו נעמ"ת הוא קו פתוח בכל הקווים והוא היה פתוח חוץ מאשר ב-054 שזה היה בטעות.

אליהו חסיד: והיא גם יודעת שבאותו יום פתחו את זה גם ב-054.

אליהו חסיד: אז כל הדיון על נעמ"ת הוא דיון מוטה ובטעות.

אליהו חסיד: כי קו נעמ"ת היה פתוח בכל הקווים הכשרים.

יעקב מרגי: אתה אומר את זה מידיעה?

אליהו חסיד: מידיעה בדוקה, וגם היא יודעת את זה.

יצחק פינדרוס: הייתה תקלה בפרטנר.

אליהו חסיד: זה היה פתוח בכל הקווים מאז ומתמיד.

אליהו חסיד: במדינת ישראל מוגדר בחוק מה נקרא "קווי חירום".

אליהו חסיד: יש מרכז סיוע לנפגעות אונס שזה קו חירום מסוים.

אליהו חסיד: מדינת ישראל קבעה מה נקרא קו חירום, ולא נחליט כרגע בישיבת ועדה מה נקרא קו חירום.

יעקב מרגי: אם צריך – נקבע.

אליהו חסיד: אפשר לשנות את החוק, ולבקש מיושב-ראש ועדה לקיים דיון מהו קו חירום.

אליהו חסיד: דרך אגב, קו נעמ"ת לא נקרא קו חירום.

אליהו חסיד: למה אני אומר את זה?

אליהו חסיד: בגלל הטעות שהטעו את יושב-ראש הכנסת כשאמרו לו שהדיון חייב להיות דחוף כי מדובר בחסימת מספרי טלפון מצילי חיים.

אליהו חסיד: מדינת ישראל קבעה מהם קווים מצילי חיים, ונעמ"ת לא נמצאת ברשימת מצילי חיים.

יעקב מרגי: לפי פיקוח הנפש של האדם שהתקשר אליי ב-24:00 בלילה - - - נעמ"ת.

אליהו חסיד: אז יש קווים שמדינת ישראל קבעה שגם הם מצילי חיים לנושא הזה שתהלה העלתה.

יעקב מרגי: זה בריאות הנפש.

אליהו חסיד: זה לא קו מציל חיים במדינת ישראל.

יבגני סובה: אז מה חסום?

יעקב מרגי: יבגני, תן לו לדבר.

אליהו חסיד: תן לי לדבר.

אליהו חסיד: אם רוצים לפתוח קו שמחר פותח אותו כל בן אדם על כל נושא ולהפוך אותו לקו חירום צריך להגיש ולפתוח חוק ולהכניס אותו לחוק כקו חירום.

אליהו חסיד: קווי החירום שמדינת ישראל שהם קווי חירום פתוחים בכל הקווים.

אליהו חסיד: אף פעם לא סגרו אותם באף קו כשר.

אליהו חסיד: אני רוצה להעלות עוד נושא:

אליהו חסיד: כמו שאדם מבין שזכותי להגיע ולשלם למסעדה כשרה ולא יכולים לבוא בטענות לבעל המסעדה למה הוא מוכר בה רק בשר כשר ולא מוכר בשר טרף.

אליהו חסיד: למה?

אליהו חסיד: כי אני בחרתי להיכנס למסעדה הזאת, ולכן הוא פתח מסעדה.

אליהו חסיד: 16 שנה קיימת ועדת רבנים לענייני תקשורת שציבור ישראלי בחר שהוא רוצה הכשר לטלפונים.

אליהו חסיד: כל אדם שבא לקנות את הטלפון חותם על סדרה של דפים ולא נותנים לו לחתום בלי שהוא עובר עליהם, והוא בוחר בעצמו - -

יעקב מרגי: זה נכון ש-0548, לא ניתן לנייד אותו?

אליהו ברוכי: ניתן לנייד כל קו.

אליהו ברוכי: זה לא נכון הדבר הזה.

יצחק פינדרוס: העלית נקודה נכונה - -

יעקב מרגי: אני לא רוצה.

יעקב מרגי: שאלתי משהו וקיבלתי - - -

אליהו חסיד: לא יכול להיות בעולם שיזרו חול בעיני הציבור ויכתבו בפוסט או בכל מקום אחר שלא מכניסים ילדים למוסדות שלא משתמשים בקווים לא כשרים.

אליהו חסיד: רבותיי, יש חוק במשרד החינוך, יש חוזר מנכ"ל שבן אדם יכול לפתוח מוסד ולהחליט על אורחות החיים במוסד, כך שאם הוא לא רוצה שייכנס מישהו שההורים מחללים שבת הילד לא ייכנס לשם.

אליהו חסיד: אותו דבר אם אני בחרתי טלפון כשר אני יכול להחליט שאני רוצה שתשוחחו רק עם טלפון כשר.

יעקב מרגי: עם כל הלהט שלך - -

אליהו חסיד: אני חושב שזה דיון שהטעו את היושב-ראש פה והטעו את היושב ראש שם.

יעקב מרגי: לא הטעו את יושב-ראש הכנסת ולא הטעו אותי.

אליהו חסיד: הטעו את יושב-ראש הכנסת – הדיון דחוף בגלל קווים מצילי חיים.

יעקב מרגי: רגע, תכבד אותי, אני מדבר.

אליהו חסיד: בבקשה, היושב-ראש.

יעקב מרגי: לא לצעוק עלינו, אנחנו רגישים.

אליהו חסיד: אין בעיה.

אליהו חסיד: נכבד את זה.

יעקב מרגי: אנחנו במדינת חוק.

יעקב מרגי: רשות התחרות שהייתה פעם רשות ההגבלים העסקיים, כנראה, מרוב שרק הגבילה שינו לה את השם.

יעקב מרגי: חשבו שהיא תשנה את המהות עם שינוי השם.

יעקב מרגי: יש חוקים כאלה ואחרים, והתפקיד שלנו – טוב לנו או לא, נוח לנו או לא – אנחנו צריכים לבדוק ולבחון האם ההגבלות האלה שבחרת מרצון והחברה שמספקת תשתית של המדינה – אם זה פועל לפי החוק.

אליהו חסיד: אני רוצה להוסיף פה – זה הדבר החמישי - -

קריאה: - - -

יעקב מרגי: למה אתה קופץ?

יעקב מרגי: אני אתן לך.

יעקב מרגי: הוא באמצע.

אליהו חסיד: אני מקבל את מה שהיושב-ראש אמר, ואני רוצה לומר שבמשך שלוש שנים מתנהל דיון בבית משפט מול חברה אינטרסנטית, שאני מקווה שהיא לא המניע של מי שהעלה את הדיון פה – כי זה הרבה כסף בשבילם, ושלוש שנים בית המשפט זורק אותם מכל המדרגות.

אליהו חסיד: אז הדבר הוא חוקי לחלוטין, שבן אדם יכול לבחור מסעדה שהוא רוצה לאכול בה, בית ספר שהוא רוצה ללמוד בו ומכשיר טלפון שהוא רוצה לדבר בו.

אליהו חסיד: תודה רבה.

יעקב מרגי: תודה.

יעקב מרגי: חבר הכנסת יעקב טסלר, בבקשה.

יעקב טסלר: שלום לך ותודה, אדוני היושב-ראש.

יעקב מרגי: אני מודה לך על הורדת האוקטבות.

יעקב טסלר: אני שמח להשתתף אצלך בוועדה.

יעקב טסלר: לא יצא לי לברך אותך.

יעקב מרגי: כבוד הוא לי.

יעקב טסלר: אני מברך אותך שתמשיך להצליח.

יעקב מרגי: תודה.

יעקב טסלר: ידידי, הרב חסיד, יש לך טעות.

יעקב טסלר: אי אפשר להטעות אותו.

יעקב טסלר: מאוד קשה להטעות אותו.

אליהו חסיד: לא הטעו אותו – הוא פשוט לא ידע - - -

יעקב מרגי: כשמחמיאים לי אני נכנס לדריכות.

יעקב טסלר: מה שנכון נכון.

יעקב טסלר: אנחנו אומרים פה רק דברים נכונים.

יעקב טסלר: דיון מהיר, דחוף, חירום.

יעקב טסלר: חברים, אנחנו נמצאים כרגע בשגרת חירום – מקווים שזה לא יהפוך לשגרה – ואנחנו רגילים כל אחד בעמדות שלו שבהן פועלים ודנים לראות איך להתמודד ואיך להקל על אזרחי מדינת ישראל במצב הקורונה – במענקים, בכספים.

יעקב טסלר: עכשיו סיימנו דיון בהוצאה לפועל כדי לראות איך אפשר להקל.

יעקב טסלר: אני לא רואה את הפעילות בנושא שאנחנו יושבים עליו היום אבל יש אנשים שחושבים אחרת.

יעקב טסלר: באופן כללי, ידידי היושב-ראש - -

יעקב מרגי: אני מקשיב לך.

יעקב טסלר: תודה.

יעקב טסלר: בואו לא נתבלבל – נראה לי שאנחנו מבולבלים קצת כי אנחנו מושפעים מהמצב בכלל במדינת ישראל.

יעקב טסלר: באופן כללי טלפון כשר הוא טלפון חסום, שהלקוח רוכש ביוזמתו, והוא מחליט שהוא רוצה ללכת עם הטלפון הכשר הזה והוא לא רוצה להגיע לכל היעדים ולכל מיני שיחות לא ראויות.

יעקב טסלר: לכן אני לא מבין מה בכלל הדיון פה?

יעקב טסלר: מה הסיפור?

יעקב טסלר: אם יש משהו מסוים שרוצים לפתוח תוכן מסוים – יש עם מי לדבר, יש נציגים שאפשר לשמוע מה שהם אומרים.

יעקב טסלר: אני מצטרף למה שחבריי אמרו פה קודם שיש חוק במדינת ישראל איזה קווי חירום צריכים לתת מענה ונוכל להתקשר מהנייד.

יעקב טסלר: מעבר לזה אין חוק.

יעקב טסלר: רוצים?

יעקב טסלר: בואו נשנה את החוק.

יבגני סובה: לא נכון.

יבגני סובה: יש גם חוק לניוד מספרים.

קריאות: - - -

יעקב מרגי: יבגני, הוא אמר חסימה ואתה מדבר על ניוד ועוררת פה דיון שהוא לא העניין.

יבגני סובה: הוא אמר שאין שום דבר אחר.

יעקב מרגי: לא.

יעקב מרגי: הוא אמר לגבי חסימות.

תהלה פרידמן: יש חוק שאסור לחסום קבוצות.

תהלה פרידמן: זה גם חוק.

יעקב טסלר: אני לא חושב שכל הניסיונות וההתערבות של חברי כנסת לומר שייתנו לפתוח ולהתקשר לכל מיני מקומות הוא בסדר.

יעקב טסלר: יש פתרונות.

יעקב טסלר: מי שלא מעוניין, מי שלא רוצה יכול לקנות מכשיר פתוח ויכול להתקשר לאן שהוא רוצה.

יעקב מרגי: טוב.

יעקב טסלר: ברגע שאני רכשתי את הטלפון הזה אני יודע מה המטרה שלי, מה הרציונל שלי.

יעקב מרגי: תודה.

יעקב מרגי: אוריאל בוסו, בבקשה.

אוריאל בוסו: אדוני היושב-ראש, ביום שמדינת ישראל תחוקק חוק שכל אזרח חייב לשאת מכשיר נייד רק אולי אז תהיה רלוונטיות לדיון כי אם זה יקרה גם יחליטו מה התכנים וההגבלות.

יעקב מרגי: אל תיתן רעיונות, בבקשה.

אוריאל בוסו: לכן אני לא מבין את מהות הדיון.

אוריאל בוסו: אני רק אזכיר שהחלק האחרון של השפיות שנשאר בשעבוד שלנו לטלפונים זאת הבחירה.

אוריאל בוסו: ברוך השם, יש לכל הילדים שלי מכשירים כשרים והם עושים את זה מבחירה.

אוריאל בוסו: צריך לזכור שגם הילדים עצמם יכולים לקנות מכשיר פתוח.

אוריאל בוסו: עושים את זה מבחירה, ואף אחד לא יכול לכפות את זה.

אוריאל בוסו: צריך לזכור שמדובר בוועדות שמוסמכות על-ידי גדולי ישראל, ומר"ן הרב עובדיה, עליו השלום, חתם לוועדה הזאת.

אוריאל בוסו: אף אחד לא יטיף לציבור החרדי איך לכוון את אורחות חייו ואת מה שהוא יעשה.

אוריאל בוסו: יש הרבה מה ללמוד.

אוריאל בוסו: אנחנו נכנסים לבתי הספר הממלכתיים וצריך לכפות על התלמידים להפקיד את הטלפונים, ואם הם כן משתמשים – אז איזה תכנים.

אוריאל בוסו: אנחנו גם יודעים שההגבלות שמשרד התקשורת עשה כדי למנוע מנוער מלהתבטא ואיזה תוכן הם מקבלים – התברר שעוקפים את הדברים האלה.

אוריאל בוסו: לכן אף אחד לא יטיף לציבור החרדי.

אוריאל בוסו: גם הטענות של הקווים החסומים מתוך הבית – עדיין יש מסגרות האחרות לדון בהן ולא המסגרת הזאת.

אוריאל בוסו: תודה.

יעקב מרגי: תודה.

יעקב מרגי: פרופ' יצחק בירק, בבקשה.

יצחק בירק: שלום לכולם.

יצחק בירק: אני פרופ' חבר בפקולטה להנדסת חשמל בטכניון, אבל לא מתקשר שכזה מן הסתם, אלא מטעם עצמי בלבד.

יצחק בירק: אני חווה כל מיני דברים כל הזמן.

יצחק בירק: בין היתר יש לי היום שלושה סטודנטים חרדים לשעבר שגדלו במערכת החרדית עד גיל 18, ואחרי זה עזבו אותה.

יצחק בירק: חלקם חזרו בשאלה, וחלקם דתיים אבל בקשר ישיר עם אלוהים בלי מתווכים.

יצחק בירק: אגב, הם מגיעים במצב נוראי כשהם ידעו חשבון רק עד לוח הכפל בגיל 18 בזכות אותן מערכות מפוארות.

יצחק בירק: אבל זה לא נושא הדיון אז לא אכנס לזה.

יצחק בירק: אני רוצה להרחיב בכל זאת - -

יעקב מרגי: אין לך הרבה זמן להרחיב.

יעקב מרגי: תתמקד בנושא הדיון.

יצחק בירק: כן, להרחיב קצת מעבר למה שעלה על-ידי הדוברים.

יצחק בירק: דבר אחד – זכות הבחירה, שאדם יכול לעשות מה שהוא רוצה – זה לא לגמרי מדויק בכמה רמות: א', יש יישובים כמו מודיעין עלית שאדם לא יכול לרשום ילד לגן אם מספר הטלפון שהוא סיפק הוא לא מספר טלפון כשר מהסוג הנכון; שנית, להבנתי, יש עם חברת טלפונים אחת לפחות, הסכם עם ועדת הרבנים הזאת שמעניק לאותה ועדת רבנים בלעדיות.

יצחק בירק: כלומר רשום שם שאסור לאותו ספק טלפונים נוסח סלקום, פרטנר - -

יעקב מרגי: פרופ' בירק, אני אמרתי בפתיח שאני מתכונן לבחון את הסוגיות האלה אבל לא בדיון הזה.

יצחק בירק: בסדר.

יצחק בירק: אני רק אומר שזכות הבחירה פה הוא לא פשוט, והבלעדיות הזאת עומדת בסתירה לטענה שחברת כשרות אחרת יכולה לעשות מה שהיא רוצה.

יצחק בירק: כי לא – היא תמצא את עצמה חסומה אצל אותם נותני שירות.

יצחק בירק: אז זה לא כל כך פשוט.

יצחק בירק: דבר נוסף, כשמשהו מתחיל להריח קצת לא טוב – וזה לא עניין של אבינו שבשמיים אלא של בני אנוש על הקרקע – אז רואים עוד כל מיני דברים כמו חברות שקשורות לעניין ששייכות באורח פלא לקרובי משפחה של מעורבים חרדים: של חבר כנסת חרדי; ויש חברה שנותנת שירותי תקשורת כשרה, כשאדם רוצה להכשיר את המכשיר עצמו כשהוא מגיע ארצה, וזה צריך לעבור דרך מקום, שלהבנתי, שייך לאשתו של חבר ועדת הרבנים, וגם שם יורד קצת.

יצחק בירק: לאן הולך תשלום שמשלמים - -

יעקב טסלר: תסביר מה שאתה אומר.

יעקב מרגי: הוא לא רוצה להסביר.

יעקב מרגי: טסלר.

קריאות: הוא אומר דברים באוויר.

יעקב מרגי: ככה אתה מנהל את הדיון אצלך?

יעקב טסלר: אתה מדבר סתם - - - מלכלך על ועדת רבנים?

יעקב טסלר: שיביא נתונים.

קריאות: - - -

יעקב מרגי: טסלר, תקשיבו, החוכמה היא לשמוע.

יעקב מרגי: אני מכיר את צחי בירק לא מהיום.

אוריאל בוסו: אבל הוא זורק דברים באוויר.

יעקב מרגי: רגע, אני מדבר.

יעקב מרגי: למה אתה מפריע לי?

יעקב מרגי: חוץ מלהפריע לכם אני מפריע לכם להפריע.

יעקב מרגי: תסגלו תכונות כמו שיש לי.

יעקב מרגי: אף על פי שעד עכשיו הוא דיבר על 10% ממה שקשור לדיון והוסיף גם השקפת עולם אחרת – אין לי בעיה.

יעקב מרגי: תן לו לסיים.

אוריאל בוסו: - - -

יעקב מרגי: אל תפריע לי.

יעקב טסלר: קיבלתי.

יעקב מרגי: אתמול התקיים פה דיון על יבואני הרכב הזעירים.

יעקב מרגי: זה נתח ישיר במשק הישראלי של 40 מיליארד שקל.

יעקב מרגי: אם נוסיף את כל סוגיות המוסך והביטוחים נגיע לעוד 30 מיליארד שקל – זה 70 מיליארד שקל.

יעקב מרגי: משטר פחד ומשטר כבילה.

יעקב מרגי: אנשים פחדו לדבר בדיון.

יעקב מרגי: חשפנו רק טפח.

יעקב מרגי: 18 משפחות שולטות בכל המשק הזה ולא נותנות לפתח תחרות בענף.

יעקב מרגי: גם שם אני אכנס לזה.

יעקב מרגי: אז הכי קל לעשות מהומות.

יעקב טסלר: לא מהומות.

יעקב מרגי: תן לי לסיים.

יעקב מרגי: אני אתן לך לדבר, אבל תן לי לסיים.

יעקב טסלר: היושב-ראש, אתה יודע שהוא מתכוון אליך?

יעקב מרגי: כן.

אליהו חסיד: הוא לא מתכוון - - -

יעקב טסלר: אני רוצה לדעת למי הוא מתכוון.

יעקב טסלר: הוא אמר שאם הוא - - -

יעקב מרגי: יעקב טסלר, יעקב טסלר.

יעקב טסלר: - - - אולי זה אני, אז אני רוצה שהוא ידבר דוגרי.

יעקב מרגי: אתה יכול להפנות את תשומת ליבי.

יעקב מרגי: אבל לא צועקים.

יעקב מרגי: אתה יכול לבקש רשות דיבור ותקבל ממני.

יעקב מרגי: אני לא אחסום אותך לומר מה שאתה רוצה אבל לא כשאחרים מדברים.

יעקב טסלר: תודה.

יעקב מרגי: צחי בירק, אבקש להזדרז ולסכם.

יצחק בירק: אני רוצה לסכם בעוד דבר אחד ושוב, במבט על: האמירה שאזרח יכול לבחור זה לא כל כך פשוט משום שמדובר על מסגרות חברתיות מאוד מנוהלות.

יעקב מרגי: תודה, זה לא הדיון כרגע.

יעקב מרגי: שימו אותו על השתקה.

יעקב מרגי: הדיון כרגע הוא על חסימת קווי הטלפון וקווי החירום.

יעקב מרגי: אתה רוצה לפתח עכשיו דיון אידיאולוגי – לגיטימי, דיון על השקפת עולמך – לגיטימי.

יעקב מרגי: דאגתך ודאגתם הרבה של אחרים לחייהם ולאורחות חייהם של החברה החרדית – לגיטימי.

יעקב מרגי: אבל זאת לא הבמה כרגע.

יעקב מרגי: ד"ר שוקי פרידמן, המכון הישראלי לדמוקרטיה, בבקשה.

שוקי פרידמן: שלום וברכה, מדובר בנושא שמה שמטריד בו מאוד זה שהוא פוגע - - -

יעקב מרגי: סליחה, יש תקלה, אני לא מצליח לשמוע אותך.

יעקב מרגי: אני עובר לבן אדם אחר.

יעקב מרגי: אלחנן יונס, בבקשה.

אלחנן יונס: צהריים טובים.

אלחנן יונס: אני מתמחה אצל חברת הכנסת תהלה בלשכה.

אלחנן יונס: קיבלנו את הפניות הראשונות בעקבות החסימה של קווי סיוע, ואני מקבל את ההערות הלגיטימיות שמסגרת החוק קובעת מהם קווי החירום.

אלחנן יונס: אין לאף אחד מאיתנו שום רצון להביע דעה על אורח חיים של מישהו בעולם.

אלחנן יונס: כל אדם יבחר את המכשיר, את התוכן ואת הסינון שהוא בוחר דרכם לחנך את ילדיו, וזאת הדמוקרטיה הישראלית.

אלחנן יונס: אם אני מתייחס לזה כחרדי זאת הבחירה שלי כאבא לילדים, זאת האחריות שלי לחינוך שלהם; ואם אני מתייחס לזה כאזרח זאת האחריות הדמוקרטית של הכנסת לאכוף את זה שלי מותר לחנך את הילדים שלי בדרכים שאני בוחר.

אלחנן יונס: הדיון הוא לבדוק איך מכניסים קווים נוספים שנולדו עם הזמן, ואיך הרגולציה הזאת שהיא באחריות משרד התקשורת, תקרה; איזה קו מוגדר כקו חירום – נכון, זה צריך להיכנס להסדרה, זה הדיון הראשוני.

אלחנן יונס: כשהגענו לדיון הזה והתחלנו לקבל את הפניות קיבלנו פנייה מאוד פשוטה של מישהו שרכש מכשיר טלפון כשר לילד שלו והוא נחסם ולא יכול להתקשר לאימא שלו.

אלחנן יונס: זאת פנייה שהגיעה תוך כדי שאנחנו מבררים איך קורות חסימות.

אלחנן יונס: זה לא הדיון.

אלחנן יונס: הדיון הוא לא מי חוסם.

אליהו חסיד: מה נראה לך, שמישהו חוסם את אמא שלו?

אלחנן יונס: כן.

יאיר הס: חד משמעית.

יאיר הס: זה קורה כל יום.

יאיר הס: זה קורה כל הזמן.

יעקב מרגי: אדוני, אתה רוצה לדבר?

יאיר הס: כן.

יעקב מרגי: אתה תאבד את זכות הדיבור אם תתפרץ שוב.

אלחנן יונס: ישבנו מול ועדת הרבנים בזום, הגשתי להם את המספר לפני עשרה ימים, אמרתי להם שיש מוקד שמחייגים אליו וחוסמים.

אלחנן יונס: בבקשה, זה המספר, נתתי את הדוגמה.

אלחנן יונס: אמרתי לו שיראה לי איך זה עובד, שילמד אותי.

אלחנן יונס: הדיון מוקלט, נכון?

אלחנן יונס: נתתי לו את המספר, אמרתי לו, בבקשה, לטיפולך.

אלחנן יונס: המספר הזה עדיין חסום.

אלחנן יונס: זה מספר פרטי של אישה שאין לה שום קו תוכן.

אלחנן יונס: הבן שלה אברך בכולל - -

אליהו חסיד: מה התשובה שקיבלת?

אלחנן יונס: טעות.

אלחנן יונס: אמרתי לו, נפלא, טעויות קורות, אני מכבד את זה, זה קורה לכולנו.

אלחנן יונס: אני מוצף ב-600,000 פניות.

אלחנן יונס: הכוונות הן טובות, הכול בסדר.

אלחנן יונס: איך אתה מייצר את הפנייה שמי שנחסם נפתח?

אלחנן יונס: אל מי פונים כדי שבאותה מהירות שאני חוסם אני פותח?

אלחנן יונס: ספר לי.

אלחנן יונס: הם אמרו לי: אנחנו עמוסים, קורות טעויות.

אלחנן יונס: אמרתי לו, אוקיי, נתתי לך דוגמה, תראה לי מה אתה יודע לעשות.

אלחנן יונס: הקו הזה עדיין חסום.

אלחנן יונס: הבן שלה לא יכול להתקשר אליה.

אלחנן יונס: ברגע זה אפשר לבדוק את זה.

אלחנן יונס: בדקנו עוד ועוד פניות.

אליהו חסיד: אז הדיון פה על הטעויות - - -

יעקב מרגי: אליהו, תגיד לי - - -

יעקב טסלר: - - -

יעקב מרגי: יש פה נציגות של ועדת הרבנים?

יעקב מרגי: הם באו לזום?

קריאה: הם פה.

אלחנן יונס: הדיון הוא אחד: הוסמכה ועדת רבנים על-ידי גדולי ישראל?

אלחנן יונס: קודש קודשים.

אלחנן יונס: אין לי, חלילה, דעה בנושא.

אלחנן יונס: מי אני?

אלחנן יונס: ועדת רבנים הוסמכה – תטפל.

אלחנן יונס: משרד התקשורת נתן לה את הדרך לעשות את זה – זכות ו של החוק.

אלחנן יונס: עכשיו אנחנו רק צריכים להנגיש את זה לאנשים: איך מותר לאדם לפנות, איך הם מנהלים את המערכת הזאת, ואיך אנחנו שומרים על מי שקנה את הקו הזה והוא שלו, לתפעל אותו.

אלחנן יונס: זה מבחינתי הדיון.

אלחנן יונס: תודה.

יעקב מרגי: קובי אלחנן, בבקשה.

יעקב מרגי: הוא לא איתנו.

יעקב מרגי: עורך דין אבי רימון, בבקשה, אדוני.

אבי רימון: אני עורך דין אבי רימון, אני מייצג את ועדת הרבנים.

אבי רימון: היה לי הכבוד לפני 16 שנה יחד עם אחרים לייסד את המוסד הזה שנקרא "טלפון כשר".

אבי רימון: יש לי גם זכויות יוצרים על המונח "טלפון כשר", ואני כחילוני להחריד גאה בזה.

אבי רימון: אני מבקש להתייחס לכל הנושא של קווי חירום.

אבי רימון: נושא קווי החירום מוסדר בחוק התקשורת.

אבי רימון: בסעיף 12(א) מנויים 12 קווי חירום, ויש אפשרות לשר התקשורת בהסכמת שר הרווחה להוסיף קווים נוספים למסגרת הזאת.

אבי רימון: אני רוצה להבהיר שוועדת הרבנים לא חוסמת קווי חירום, והיא גם לא חסמה את הקו של נעמ"ת.

תהלה פרידמן: 1202 פתוח?

אבי רימון: אני לא יודע.

אבי רימון: אם זה קו חירום אז הוא פתוח.

תהלה פרידמן: 1202 לנפגעי תקיפה מינית פתוח או סגור?

יבגני סובה: זה קו סיוע לתקיפה מינית.

אבי רימון: אם זה קו חירום שמוגדר בחוק הוא פתוח.

קריאה: הוא לא פתוח.

אבי רימון: אם הוא סגור יש אולי עניין טכני.

יעקב מרגי: גברתי, זה פעם אחרונה שאת מתפרצת.

יבגני סובה: - - -

יעקב מרגי: חברי הכנסת, אי אפשר לנהל ככה דיון.

אבי רימון: כל קו חירום שמופיע בחוק התקשורת פתוח לטלפונים כשרים ויש אפשרות להוסיף עוד קווי חירום גם לא בדרך של חקיקה.

אבי רימון: אז אני מקווה שהנושא הזה ברור.

יעקב מרגי: אתה יכול לשפוך אור איך זה עובד?

יעקב מרגי: איך החסימה מתבצעת?

יעקב מרגי: או באת רק לומר לנו את ההגדרה של קווי חירום?

יעקב מרגי: גם על זה אני אודה לך בסוף הדיון אבל אני מאמין שתעשה את זה ולו בשביל להגיד לי מה ההגדרה של קווי חירום בחוק.

אבי רימון: מאה אחוז.

אבי רימון: התכלית של הטלפון הכשר היא לאפשר לציבור החרדי לעשות שימוש במדיום התקשורתי הזה שנקרא סלולר.

אבי רימון: בעולם הסלולר יש גישה לתכנים שלא מקובלים ולא עולים בקנה אחד עם הוויית החיים והתפיסה של המגזר החרדי.

אבי רימון: לכן הטלפון הזה מיועד בעיקרו לבני ישיבות ולבנות אולפנה, והוא חלק מהאחריות של ההורים בכל מה שקשור לחשיפת בני הנוער לתכנים.

אבי רימון: לכן הטלפון הזה חסום הרמטית באמצעים טכנולוגיים לעולם האינטרנט הסלולרי, והוא מאור להיות חסום לכל התכנים הטלפוניים.

אבי רימון: לצורך העניין כדי לוודא שתכנים טלפוניים שמקובלים על גדולי ישראל, רק המה יהיו נגישים אז חוסמים את כל המספרים שמיועדים מראש לתכנים במקום כוכביות וכיוצא בזה, ופותחים רק קווים שתוכניהם מקובלים.

יעקב מרגי: תודה.

יעקב מרגי: אין לי ספק שיהיה עוד דיון על ההשלכות.

יעקב מרגי: מעבר ללגיטימיות של ההורים ושל ועד הרבנים לנהל משהו מרצון צריך להתקיים פה דיון אמיתי אם אין פה ניצול לרעה.

יעקב מרגי: הכוונה היא טובה.

יעקב מרגי: אנחנו קיבלנו תלונות של מישהו שהעז לבקר ומאז חייו הפכו לגיהינום.

יעקב מרגי: כעורך דין אני רוצה לשאול אותך, וגם "לא יודע" זאת תשובה אבל אני חייב לשאול לטובת הפרוטוקול והחברים: האם ההתנהלות וההתאגדות הזאת לא פוגעות בחוקים אחרים כמו סוגיה של הגבלים עסקיים?

אבי רימון: לא.

יעקב מרגי: טוב.

יעקב מרגי: תודה.

יעקב מרגי: יאיר הס, עמותת הילל, בבקשה.

יאיר הס: אני מעמותת הילל שמסייעת ליוצאים בשאלה.

יאיר הס: ראשית נאמר כאן קודם שבכל דבר מהסוג הזה יש הסדרה ופועל בצורה מסודרת אז צריך לומר כמה דברים: ראשית, ועדת הרבנים נמצאת בהליכי התראה לפני פירוק ברשם העמותות.

יאיר הס: כבר שנים רבות הפיקוח לא מצליח - -

יעקב מרגי: זה לא הדיון, אדוני.

יעקב מרגי: הדיון היום הוא חסימת קווים כשרים לקווי חירום.

יעקב מרגי: הם מתנהלים בניגוד לתקנון בניגוד לחוק, לפני פירוק, עוד לא פירקו – תן להם צ'אנס.

יעקב מרגי: אם לא – יש ועדת חוקה שאחראית על משרד המשפטים.

יעקב מרגי: פה זה ועדת כלכלה.

יעקב מרגי: בוועדת חוקה יש יושב-ראש אסרטיבי, והוא ודאי יקיים דיון מהיר בנושא הזה.

יאיר הס: אני מתייחס רק לדברים שנאמרו כאן.

יעקב מרגי: לא, אל תתייחס.

יעקב מרגי: אני מנהל את הדיון, ואני אומר לך את מהות הדיון.

יעקב מרגי: חברי הכנסת יכולים לדבר בדיון הזה גם על התחממות האוזון.

יעקב מרגי: אני אתעצבן ואכעס, אבל הם יכולים.

יעקב מרגי: אתה לא.

יעקב מרגי: אתה יכול להתמקד במהות הדיון.

יאיר הס: נאמר כאן שיש חוזה שחותם עליו הלקוח והוא יכול לבחור אם לחתום על החוזה או לא.

יאיר הס: התשובה היא שדיברתי עם עשרות יוצאים בשאלה שהיה להם טלפון כשר, ואף אחד מהם לא חתם על שום חוזה לפני שהוא קנה את הטלפון.

יעקב מרגי: הם יוצאים בשאלה ועדיין מחזיקים טלפון כשר?

יאיר הס: הם מחזיקים אותו כי אין להם דרך אחרת לדבר עם המשפחה שלהם משום שהמספרים שלהם נחסמים.

יאיר הס: דבר נוסף, אני עצמי מחזיק טלפון כשר בבעלותי, ומעולם לא חתמתי על שום הסכם.

יעקב טסלר: אדוני היושב-ראש, לא הבנתי מה הוא אמר פה.

יאיר הס: לא חתמתי על שום דבר.

יאיר הס: ניגשתי לדוידקה, קניתי טלפון כשר, אני משתמש בו.

יאיר הס: זה טלפון של חברת הוט.

יאיר הס: עברתי לחברה אחרת, ובאף אחת מהחברות לא ביקשו ממני לחתום על שום דבר.

יעקב מרגי: אתה חסום לקווי חירום?

יאיר הס: עמותת הילל בוודאי חסומה.

יעקב מרגי: אתה אישית חסום לקווי חירום?

יאיר הס: הטלפון האישי שלי לא חסום.

יעקב מרגי: תודה.

יאיר הס: מי שכן חסום זה אימהות שיש להן ילדים בחברה החרדית.

יאיר הס: חסמו את הטלפון שלהם, והילדים שלהם לא יכולים לדבר עם אימא שלהם.

יאיר הס: אין שום שקיפות.

יאיר הס: זה לא שיש איזשהו תהליך.

יאיר הס: הוועדה מתנהלת בלי שום שקיפות, אין שום אפשרות לקבל נימוקים של ההחלטות, וקווים נחסמים בשרירותיות.

יעקב מרגי: תודה.

יעקב מרגי: העוזר שלי כותב לי שקו 1202 עובד מטלפון כשר ולא חסום.

יעקב מרגי: המספר לסיוע לנשים דתיות במקרה של תקיפה מינית 025328000 עובד.

לאה ורון: אני מבקשת חצי דקה רשות דיבור.

יעקב מרגי: בבקשה, גברתי.

יעקב מרגי: הדוברת היא מנהלת הוועדה.

לאה ורון: אני מבקשת לפנות לעורך דין רימון כדי שיפנה אותנו לסעיף אחר בחוק התקשורת (בזק ושירותים).

לאה ורון: סעיף 12א(א), עניינו בכך שהשיחה מאת מנוי למוקדים מסוימים, לעובדי חירום מסוימים, תהיה ללא תשלום; בסעיף (ב) מעוגנת הקביעה שלא יצוין בפירוט אלו שיחות יצאו לאותם מוקדי חירום; בסעיף (ג) חוזרים על העניין ש"לא ייגלה לאחר מידע אודות המתקשר", ולאחר מכן יש רשימה של 11 מוקדי חירום לסיוע.

לאה ורון: בשום מקום בסעיף 12א לא ראיתי שנאמר שאסור לחסום את אותם קווים.

לאה ורון: אולי אתה מוכן להפנות את הוועדה לסעיף אחר בחוק התקשורת (בזק ושידורים).

אבי רימון: אם המחוקק הגדיר מהם קווי חירום אז ועדת הרבנים, גם אם לא כתוב בחוק שאסור לחסום, היא לא חוסמת.

אבי רימון: היא מתייחסת למהות.

לאה ורון: ברצותה תעשה וברצותה לא.

אבי רימון: אבל ברצותה היא לא עושה.

לאה ורון: אבל זה עדיין נשאר לפתחה.

יעקב מרגי: תודה.

יעקב מרגי: חברת הכנסת תמר זנדברג, בבקשה.

תמר זנדברג: תודה רבה, אדוני היושב-ראש, קודם כול, אני רוצה לומר שהצורך ב"קווים הכשרים" הוא צורך ברור וחשוב.

תמר זנדברג: צורך קהילתי לקהילה שאני לא חלק ממנה, וקטונתי מלשפוט אותה, אבל אני כן יכולה להשליך אותה על דברים אחרים שבחברה הכללית שגם אני תומכת בהם כמו חסימה של פורנוגרפיה, בקרת הורים וכל הדברים מן הסוג הזה.

תמר זנדברג: לדעתי, המנגנון הנכון במצב כזה הוא מנגנון וולונטרי, הוא מבחירה.

תמר זנדברג: הוא מנגנון שקהילה מנסחת עבור עצמה.

תמר זנדברג: אלא מה, הרושם שלי שהוא גם מהיכרות עבר עם הנושא אבל גם מכמה עשרות פניות שקיבלתי מאז אתמול בערב ועד היום - -

יעקב מרגי: יכול להיות שאלה אותן פניות.

תמר זנדברג: אני מניחה שהן נשלחו לכל חברי הוועדה.

תמר זנדברג: הפניות האלה מעידות על כך שיש כאן, כנראה, מצוקה שלא נענית בתוך הקהילה ובאותו מנגנון וולונטרי – אם מפני שמדובר במונופול שהשתלט על כל נושא הקווים הכשרים ובעצם אין באמת בחירה - -

יעקב מרגי: זאת סוגיה אחרת שצריך לבדוק.

תמר זנדברג: אבל, ככל הנראה, נוצר מצב שאין באמת בחירה.

תמר זנדברג: ואנחנו מכירים את זה גם ממקרים אחרים.

תמר זנדברג: המנגנון הוולונטרי הפך להיות מנגנון כופה מבחינה קהילתית, לדוגמה – מי שאין לו טלפון כשר לא מתקבל למוסדות חינוך כאלה ואחרים, יש סטיגמה חברתית ודברים מן הסוג הזה.

תמר זנדברג: כל אלה דברים שידועים מהרבה מאוד חברות אבל מתקיימים גם כאן.

תמר זנדברג: לכן בעצם אין בחירה אמיתית.

תמר זנדברג: הורים או משפחות שרוצים שהקווים האלה יהיו והקווים האלה לא יהיו, או לבחור בעצמם מה לתת לילדים ומה לא – אין באפשרות ולכן הם נאלצים להשתמש בקווים האלה.

תמר זנדברג: ואז כאשר נוצר מנגנון של מונופול וכפייה נוצר ניצול לרעה, כמו שאדוני היושב-ראש אמר.

יעקב מרגי: את לא היית פה.

יעקב מרגי: אני אמרתי שכמוך גם אני וגם אחרים קיבלנו המון פניות, גם מהציבור שלי.

יעקב מרגי: אבל אני אמרתי שזאת הטעות הכי גדולה להיסחף לשם.

יעקב מרגי: אני רוצה להיכנס לדיון, קודם כול, בסוגיה שהעלו.

יעקב מרגי: אני אמרתי בעצמי – גיליתי טפח בנושא הזה, ואני הולך ללמוד אותו לעומק, ואנחנו נבחן את סוגית המונופול ואת הסוגיה הזאת.

יעקב מרגי: אולי משרד התקשורת יכול לייצר חלופות של מוצרי מדף בלי להיעזר בגופים רווחיים אחרים.

יעקב מרגי: אולי האזרח זכאי למוצר מדף של משרד התקשורת?

יעקב מרגי: אני בכוונה לא העליתי את משרד התקשורת, אלא ידברו בסוף כדי שיוכלו להתייחס.

יעקב מרגי: אני סתם שואל ותוהה כי יהיה עוד דיון אבל נצטרך ללמוד אותו לעומק.

יעקב מרגי: לכן גם לא נתתי לחברי הכנסת לשחרר פה, זה גם לא חכם.

יעקב מרגי: צריך לנהל את הדיון הזה בשום שכל ולכבד זה את זה.

תמר זנדברג: אני מחזקת את ידיך ואני מתכוונת להשתתף בדיונים האלה כי באמת בעבר נחשפתי לפרשות שחלקן פורסמו בעיתונות וחלקן לא.

תמר זנדברג: אני אקח את עצתך ולא אכנס אליהן כרגע ונישאר רק בעניין קווי החירום.

תמר זנדברג: רק דוגמה למה שהגיע אליי ממה שחסום: *9626 – תוכנית "מקצוע לחיים" של אגף הלוגיסטיקה בצה"ל; *5105 - הרשות לזכויות ניצולי שואה; "הלב" – קטינים וצעירים שנמצאים על רצף הזנות ואין ספק שזקוקים לסיוע; "הלב" *9696 – אזרחים ותיקים ובני משפחותיהם.

קריאות: - - -

קריאה: בדקת את הקווים שאת אומרת?

תמר זנדברג: איזו חברה יש לך?

תמר זנדברג: פרטנר?

תמר זנדברג: סלקום?

קריאה: סלקום.

קריאות: - - -

יעקב מרגי: רבותיי, סליחה.

יעקב מרגי: תמר, עוד מעט נשמע את הסוגיה של הכוכביות.

יעקב מרגי: כשאני העליתי את צחי בירק חשבתי שהוא ישפוך לי קצת אור.

יעקב מרגי: הוא מהנדס אז חשבתי שיבהיר לי בזוויות הטכנולוגיות.

יצחק פינדרוס: יש - - - תלמידים שחוזרים בשאלה וכועסים על החברה החרדית.

יעקב מרגי: הרבה קווים שאמרו שהם חסומים נחסמו בטעות.

יעקב מרגי: יש כאלה שלא חסומים בכלל.

יצחק פינדרוס: לא נחסמו בטעות.

יצחק פינדרוס: קווי מידע חסומים באופן כללי כולם.

תהלה פרידמן: לא נכון.

תהלה פרידמן: אבל יש קווי - - - סמוכים ויש קווי - - - סגורים.

תמר זנדברג: החשד שלנו הוא שבגלל המונופול והמצב הזה ובגלל הניצול לרעה, כמו שאתה אומר, שבמסווה של בחירה קולקטיבית יש ניצול פוליטי שבו יש כאלה שיחליטו עבור הקהילה מה כן או מה לא.

תמר זנדברג: לא יחסמו את עולם התועבה של הפורנוגרפיה ויאפשרו את הדברים שהם לסיוע הציבור, אלא הם יחליטו ויכוונו מה מסייע לציבור ומה לא - -

יצחק פינדרוס: העולם הפוליטי זה גם עולם תועבה בשבילך.

תמר זנדברג: - - ובכך יחסמו את הציבור ממידע חיוני במיוחד לקהילות המוחלשות.

תמר זנדברג: ויכול להיות, חבר הכנסת פינדרוס, שיש אנשים מתוך הקהילה שלכם שזקוקים לסיוע מחוץ לקהילה כי, כנראה, שמתוך הקהילה יש דברים שקשה לראות.

תמר זנדברג: סליחה, אני חייבת ללכת לדיון אחר שיזמתי אבל היה לי חשוב לבוא ולהשמיע את הדברים.

יעקב מרגי: תודה.

יעקב מרגי: ינון אזולאי, בבקשה.

ינון אזולאי: אני יכול להעיד עדות אישית שיש לי טלפון כשר ואולי רק כשר.

ינון אזולאי: אני מחייג רק מטלפון כשר.

ינון אזולאי: אני שמח מזה וטוב לי וטוב לחינוך הילדים שלי.

ינון אזולאי: גם לאשתי וגם לילדים שלי יש את זה וזה טוב.

ינון אזולאי: ההגבלות שיש שם הן הגבלות טובות מאוד, והן חייבות להיות בשביל החינוך של הילדים שלנו כי היום העולם פרוץ.

ינון אזולאי: אז קודם כול, ברוך השם שאני מצליח ואני עומד בניסיון ובפיתויים שיש בחוץ.

ינון אזולאי: גם אם אנחנו חושבים שאנחנו אחראים לעצמנו - -

יעקב מרגי: ינון, אני נפגע.

יעקב מרגי: למה אתה לא מדבר אליי?

ינון אזולאי: כי אתה לא מהילל.

יעקב מרגי: דבר אליי.

ינון אזולאי: אתה משמאי.

ינון אזולאי: יחד עם זאת ועדת הרבנים עושה עבודה טובה בשביל הציבור שלנו, בשביל החינוך של הילדים שלנו עם כל המכשולים שהם שמים לנו, וזה דבר טוב.

ינון אזולאי: יש בעיות – אני לא אומר שאין בעיות.

ינון אזולאי: יש קווים שעדיין לא נפתחו.

ינון אזולאי: אבל הדבר הנכון הוא, קודם כול, לחסום כדי שלא ניתקל, וחלילה, הילדים שלנו או אפילו אנחנו נגיע למקומות שלא כדאי להגיע.

ינון אזולאי: אז עצם החסימה היא טובה.

ינון אזולאי: ואם צריך לפתוח – פונים.

ינון אזולאי: גם אני פניתי כמה פעמים ופתחו.

ינון אזולאי: אולי יש בעיה של הנגישות של הציבור לאותו קו מידע שיוכל לבדוק את זה.

ינון אזולאי: אני אתן לכם דוגמה: יש המספר שקוראים לו "number".

ינון אזולאי: זה מספר כמו 144 שבקווים הכשרים אפשר להגיע אליו.

ינון אזולאי: זאת בעיה.

ינון אזולאי: פעם הוא היה שירות כמעט חינם לציבור וזה עזר מאוד.

ינון אזולאי: חסמו אותו.

ינון אזולאי: עד היום אני לא מבין למה, אולי מכל מיני סיבות.

ינון אזולאי: אז תמצאו את הפתרון.

ינון אזולאי: שנה וחצי זה בחוץ – תמצאו את הפתרון.

יעקב מרגי: מה הטענה לגבי "דרך המלך"?

ינון אזולאי: קו "דרך המלך" זה קו - -

יעקב מרגי: מה, הכיפה של דרך המלך היא בלי סרט?

יצחק פינדרוס: אתה עושה משהו לא נכון.

יצחק פינדרוס: גם הקווים של דגל סגורים.

יעקב מרגי: תנו לי תשובה.

יעקב מרגי: למה לא נכון?

יצחק פינדרוס: דרך המלך סגור, וגם הקו החרדי סגור.

יעקב מרגי: פינדרוס, אתה יודע למה בלשון אין עצם?

יעקב מרגי: בורא עולם ברא את גוף האדם שהוא המכונה הכי משוכללת.

יעקב מרגי: אתה יודע למה בלשון אין עצם?

יעקב מרגי: כדי שלא יכאב כשמדברים שטויות.

יעקב מרגי: למה אתה קופץ?

יצחק פינדרוס: כי להורים פוליטיקה זה גם תועבה.

יעקב מרגי: נכון.

יצחק פינדרוס: להורים במגזר החרדי גם פוליטיקה פנים חרדית זה תועבה.

יצחק פינדרוס: זאת זכותם.

יעקב מרגי: בבקשה, לא להפריע לינון אזולאי לסיים.

אלחנן יונס: אתה לא מתכוון שאתה מייצג את התועבה, אני מניח.

יעקב מרגי: אלחנן יונס, אדוני, אני אוציא אותך החוצה.

יצחק פינדרוס: לא שומעים ראיונות שלי כי הקו החרדי סגור.

יעקב מרגי: יצחק פינדרוס.

ינון אזולאי: לגבי דרך המלך – זה לא רק דרך המלך.

ינון אזולאי: זאת החלטה גורפת שכל הקווים של הנייעס יהיו סגורים.

יעקב מרגי: יש נייעס אחרים שהם פתוחים?

ינון אזולאי: לא.

יצחק פינדרוס: אף אחד.

יצחק פינדרוס: תבדוק.

ינון אזולאי: מה שאני יודע ומה שיש אצלי – אין.

ינון אזולאי: אני כן אומר שוועדת הרבנים אמורה להיות עם ראש יותר רחב לכלל הציבור ולקבל את הדעות.

יעקב מרגי: מה שיקרה – יש פתגם במרוקאית: "מי שרצה אותה כולה בסוף יעזוב אותה כולה".

יעקב מרגי: אתה רוצה להיות בלעדי?

יעקב מרגי: אתה רוצה שאחרים ילכו אחריך מרצון?

יעקב מרגי: אתה צריך לתת מענים.

יעקב מרגי: לא יהיו מענים זה ייפתח, יהיו מוצרי מדף אחרים.

יצחק פינדרוס: בכיף.

יצחק פינדרוס: תפתח היום.

יצחק פינדרוס: אתה לא יכול להכריח את הילד שלי להיכנס - - - תפתח קו.

יעקב מרגי: פינדרוס, הלוואי שהיית מאמין במה שאתה אומר עכשיו.

יצחק פינדרוס: אני מאמין במה שאני אומר.

יצחק פינדרוס: אתה יכול לפתוח היום.

קריאה: יש גם - - - אחרים.

יצחק פינדרוס: יש.

יצחק פינדרוס: הנה, אני מחזיק היום קו של אחר שהוא פתוח.

יעקב מרגי: נא לאפשר לינון אזולאי לסיים.

ינון אזולאי: אני רוצה לסיים.

ינון אזולאי: אני רוצה להגיד לך – הנה, גם אני אומר שאני מתראיין בדרך המלך ואני אוהב את הקו הזה.

ינון אזולאי: לא בטוח שאני רוצה שהילדים שלי יהיו כל היום בזה.

ינון אזולאי: אני אומר את האמת.

ינון אזולאי: אבל אם ילכו לחכם שלום, למשל, שזה מורה הדרך שלנו, הוא יגיד לנו שוועדת הרבנים חייבת להימשך ולא יעזור לאף אחד כלום, כי זה הבלמים שלנו.

ינון אזולאי: ואם חכם שלום יגיד שכן אז כן, ואם יגיד לא – ועשית ככל אשר יראוך בכל דבר ולא רק במה שנוח לנו.

ינון אזולאי: לכן אני אומר, דרך המלך או לא משנה איזה קו – לנו זה צריך להיות סגור.

ינון אזולאי: אם אנחנו רוצים להביא צריך להגיע לחכם שלום, לקבל את ההוראה שלו וללכת בשקיפות.

יעקב מרגי: אתה אומר שברירת המחדל היא שזה חסום.

יעקב מרגי: אתה רוצה לפתוח – תביא - -

ינון אזולאי: תבקשו מהרבנים שלנו.

ינון אזולאי: זה מה שאני אומר.

יעקב מרגי: עורך דין רימון, אני לא אומר שהטעית את הוועדה במתכוון אבל אני מפנה אותך לחוק התקשורת (בזק ושידורים) – תלמד אותו.

יעקב מרגי: תלמד את סעיף 12א(א) עד (ה).

יעקב מרגי: זה בשבילך לידע.

אבי רימון: אני מכיר אותו.

יעקב מרגי: כנראה, לא הכרת אותו מספיק.

אבי רימון: לא.

אבי רימון: אני אומר שוב - -

יעקב מרגי: או ההיכרות סלקטיבית.

יעקב מרגי: לא משנה - - - תגובה.

יעקב מרגי: שוקי פרידמן, הצלחת להתגבר על התקלה?

קריאה: הוא התנתק.

יעקב מרגי: מה קורה עם המכון הישראלי לדמוקרטיה?

יעקב מרגי: ד"ר נאוה כהן, בבקשה.

נאוה כהן אביגדור: בוקר טוב, אני מהמטה הלאומי להגנה על ילדים ברשת, 105 – המשרד לחיזוק ולקידום קהילתי.

נאוה כהן אביגדור: אני רציתי להציף, ברשותכם, סוגיה לחשיבה כי אמרת, אדוני היושב-ראש, שאתה רוצה להיכנס לעומק הדברים - -

יעקב מרגי: לא בדיון הזה.

נאוה כהן אביגדור: כן, בסדר, אבל משהו שצריך לחשוב עליו.

נאוה כהן אביגדור: דיברו בעיקר על מספרי חירום.

נאוה כהן אביגדור: מוקד 105 שהוא המענה הלאומי להגנה על ילדים ברשת, שהוא הכתובת לכל טווח הפגיעות בקטינים במרחב המקוון בין פגיעות אזרחיות ובין פגיעות פליליות – הוא לא מוקד חירום.

נאוה כהן אביגדור: המספר 105 הוא לא מספר חירום.

נאוה כהן אביגדור: יחד עם זאת אנחנו מטה לאומי בשיתוף עם משטרת ישראל, המשרד לחיזוק ולקידום קהילתי, חינוך, רווחה, בריאות ומשפטים, וזה המענה הלאומי להגנה על קטינים ברשת.

נאוה כהן אביגדור: אבל זה עדיין לא מספר חירום.

ינון אזולאי: וזה עובד.

נאוה כהן אביגדור: מה שרציתי להציף זה שיש דברים שחשוב שתהיה נגישות אליהם כאשר מישהו נמצא במצוקה.

נאוה כהן אביגדור: במקרה שלנו זה קטינים במרחב המקוון בין הם נפגעו ובין הם חסומים לפגיעה - -

יעקב מרגי: גברתי, את יודעת ש-105 חסום בקווים האלה?

נאוה כהן אביגדור: אני לא יודעת ספציפית על קו כזה או אחר.

יעקב מרגי: הדיון הוא על חסימה.

נאוה כהן אביגדור: אני מבינה.

יעקב מרגי: אומרים לי שקו 105 לא חסום וניתן לחייב ממנו.

נאוה כהן אביגדור: זה חשוב אבל יש, מן הסתם, קווים שהם נותני סיוע שהם לא מוגדרים בחירום.

יעקב מרגי: תודה.

יעקב מרגי: אני לא שיערתי שנעמיס על הדיון הזה.

יעקב מרגי: בוודאי, יש חשיבות לכל קווי הסיוע האלה של כל הארגונים החשובים האלה.

יעקב מרגי: הדיון כרגע הוא הטלפון של ועדת הרבנים שחוסם קווי חירום.

יעקב מרגי: כרגע עוד לא השתכנענו שיש חסימה של קווי חירום.

יעקב מרגי: תודה רבה לך.

יעקב מרגי: נציג ועדת הרבנים, בבקשה.

אבי רימון: אני הנציג.

יעקב מרגי: אתה היחיד?

אבי רימון: כן.

יעקב מרגי: מי זה יהודה דואק?

יעקב מרגי: בבקשה.

יהודה דוויק: אני מקדים שאני אדם פרטי, אני לא מייצג אף אחד.

יהודה דוויק: ב-2004 רכשתי טלפון כשר בהכשר משמרת הקודש והחינוך, לא את הטלפון הזה.

יהודה דוויק: ב-2007 רכשתי את הקו הזה בהכשר ועדת הרבנים לענייני תקשורת מפני שלא נהניתי מהמסלול של ההכשר הקודם.

יהודה דוויק: ב-2014 החלטתי לרכוש הכשר אחר בהכשר בית דין בני-ברק, והשתמשתי בו תקופה.

יעקב מרגי: החיים קשים.

יעקב מרגי: אני מחזיק את אותו מכשיר מההתחלה.

יהודה דוויק: ראיתי שהפיקוח שם, לטעמי, לא מספיק אז חזרתי לפיקוח של ועדת הרבנים לתקשורת, ואני מאוד מרוצה.

יהודה דוויק: בני ביתי משתמשים במסלול הזה.

יהודה דוויק: הזכירו כאן כמה מספרים: 1202, 105 – כנראה, אני היחיד עם טלפון כשר אז חייגתי וזה פתוח.

יהודה דוויק: רק לידיעה.

ינון אזולאי: אני מבקש לא לזלזל בי.

ינון אזולאי: גם אני חייגתי.

יהודה דוויק: מצוין.

יעקב מרגי: יש הרבה.

יעקב מרגי: תדע לך, אפילו איווט ליברמן מחזיק טלפון כשר.

יעקב מרגי: אל תדון.

יהודה דוויק: לפני שידונו האם טלפונים מצילי חיים הם פתוחים או סגורים צריך לדון, לדעתי, מה מציל חיים ומה לא מציל חיים.

יעקב מרגי: זה לא הדיון היום.

יעקב מרגי: אתה רוצה לדבר על חסימה?

יעקב מרגי: על הקווים הכשרים?

יהודה דוויק: אוקיי, על הקווים הכשרים.

יהודה דוויק: יכול להיות שבחוג מסוים הקו הזה מציל חיים, אבל בחוג אחר שרוכש את הטלפונים האלה הטלפון הזה לא יציל חיים.

יעקב מרגי: תודה.

יעקב מרגי: העמדה שלך ברורה.

תהלה פרידמן: למה?

תהלה פרידמן: נשים חרדיות נפגעות תקיפה מינית הן אחרות?

יעקב מרגי: תהלה, זכותו לומר מה שהוא רוצה.

יהודה דוויק: גם זה פתוח.

יהודה דוויק: 5328000 פתוח.

יעקב מרגי: תודה.

יעקב מרגי: שוקי פרידמן, בבקשה.

יצחק פינדרוס: שבע ייפול צדיק וקם.

יצחק פינדרוס: לך לשמיני כבר.

יעקב מרגי: עורך דין מוטי כץ, בבקשה.

מוטי כץ: אני עורך דין ברשתות התחרות.

יעקב מרגי: מה שהיה פעם רשות ההגבלים.

יעקב מרגי: שפוך לנו אור על צורת ההתקשרות הזאת.

מוטי כץ: אני חורג מנושא הדיון כי אנחנו לא עוסקים בנושא חסימת המספרים באופן ישיר.

יעקב מרגי: לא ביקשתי את זה.

יעקב מרגי: מאחר שבדיון אחר נציגת רשות התחרות לא הבינה את תפקידה כראוי אני אתן לך הקדמה: חשוב לי האם המונופול הזה הוא יחיד והאם הוא עונה לחוק או בניגוד לחוק?

יעקב מרגי: זה מה שאני צריך ממך, לא יותר מזה.

יעקב מרגי: יש הרבה טובים אחרים פה שיכולים להוסיף ולתבל – קווי חירום, השקפה, דאגה לציבור, אבל כרגע זה מה שאני מצפה ממך.

יעקב מרגי: תודה.

מוטי כץ: תודה, אדוני היושב-ראש, זה נושא שנבחן כרגע ברשות.

מוטי כץ: לדעתנו, לוועדה יש, כנראה, נתח שוק משמעותי והיא גם נהנית ממיעוט תחרות קיים בתחום הזה של מתן כשרות למנויים סלולריים או למכשירי קצה.

מוטי כץ: אנחנו בדקנו את ההסכמים בין הוועדה לבין חברות הסלולר, וגם שאלנו שאלות את חברות הסלולר ואת הוועדה.

לאה ורון: הגעתם למסקנה, שמה?

לאה ורון: אתה מוכן לחזור על הדברים?

מוטי כץ: אמרתי שאנחנו בודקים את הנושא.

מוטי כץ: אנחנו גם בדקנו את ההסכמים בין הוועדה לבין חברות הסלולר, וגם התייחסנו ושאלנו שאלות בנוגע לתנאים מסוימים בחוזה, שלדעתנו, יכולים – ואולי מקשים – על התפתחות של תחרות באותם מקטעים שהזכרתי של מתן כשרות למנויים סלולריים ולמכשירי קצה.

מוטי כץ: הנושא נמצא כרגע בבדיקה אז אני לא יכול להצביע על ממצאים סופיים.

יעקב מרגי: תוך כמה זמן נראה לך שהבדיקה תסתיים?

מוטי כץ: אני לא יודע להצביע כרגע על זמן.

מוטי כץ: אני לא יודע להצביע על מועד אחר.

יעקב מרגי: כשנציגי ממשלה באים ולא יודעים אני בדרך כלל מתנדב לעזור להם: יש לך 30 יום מהיום.

יעקב מרגי: הוועדה תכניס בסיכום להעביר לה חוות דעת אם זה עונה לכללים של התחרות או לא.

יעקב מרגי: תודה.

תהלה פרידמן: - - -

יעקב מרגי: לא, לא.

מוטי כץ: אנחנו נעשה את הבדיקה שלנו כשנסיים אותה.

יעקב מרגי: לא.

יעקב מרגי: אנחנו נבקש שתסיימו אותה תוך 30 יום.

יעקב מרגי: תסביר את זה לראש רשות התחרות.

יעקב מרגי: היא תגיד לך מה המשמעות שיושב-ראש ועדה מבקש ממנה.

יעקב מרגי: אם לא אנחנו נקרא לה לפה על הרבה נושאים שהוועדה לא מקבלת תשובות מרשות התחרות.

מוטי כץ: אני בספק - -

יעקב מרגי: אני הייתי עדין.

יעקב מרגי: אל תמשיך, אל תמתח.

יעקב מרגי: מיטל ארבל, בבקשה.

מיטל ארבל: תודה רבה, היושב-ראש, אני עורכת דין במרכז הרפורמי לדת ומדינה.

קריאה: מי זה "אנחנו"?

יעקב מרגי: היא אמרה: המרכז הרפורמי לדת ומדינה.

יעקב מרגי: לא יודע למה גפני לא מארח אותם לדיונים.

יעקב מרגי: בבקשה, גברתי.

מיטל ארבל: חשוב לי לציין שהחוק לא מדבר בכלל על חסימה של שיחות, החוק מדבר על חסימה של שירותים וגם זה אפשרי אם המנוי חותם על הסכם מיוחד בצורה וולונטרית שמבהיר את זה.

מיטל ארבל: בדומה לחברי יאיר הס שדיבר פה, גם אני עשיתי מינוי כשר.

מיטל ארבל: לא נדרשתי לחתום על שום דבר, ובטח לא על שום מסמך שהזכיר את ועדת הרבנים - -

יעקב מרגי: אני מכבד.

יעקב מרגי: תקשיבי, ברגע שאני קניתי מכשיר כשר הבעתי את דעתי.

יעקב מרגי: לא רק הבעתי את דעתי – זאת הבעת דעה עם מעשה.

יעקב מרגי: אני ינוקא שבינוקא בשדה המשפטי.

יעקב מרגי: לא משנה שיש כמה תקדימים שהובלתי, ואני לא משפטן.

יעקב מרגי: אז, תקשיבי – אדם קנה מכשיר כשר שהוא יודע שהוא חסום לכך וכך, לא רק שהוא גילה את דעתו, בנקיטת חפץ ובמעשה הוא עשה זאת.

יעקב מרגי: זה חזק שבחזק.

יעקב מרגי: אל תחפשו עכשיו חוזה שהוא נאלץ לחתום עליו.

מיטל ארבל: - - -

יעקב מרגי: את לא חייבת להתווכח איתי.

ינון אזולאי: אני מציע שקודם כול יטפלו בנערים שהולכים לקנות טלפונים לא כשרים עם אינטרנט.

ינון אזולאי: ששם יטפלו בזה.

יעקב מרגי: ינון אזולאי, נא לכבד אותה.

מיטל ארבל: אני מבקשת את רשות הדיבור.

יעקב מרגי: בבקשה.

מיטל ארבל: אדוני היושב-ראש, אני חולקת עליך.

יעקב מרגי: מותר לך.

מיטל ארבל: לדעתי, מי שמעוניין בקו כשר בלי שירותי אינטרנט ובלי שירותי מסרונים ובלי נגן ומצלמה, מן הסתם יודע שזה השירות שהוא מקבל.

מיטל ארבל: אני לא חושבת שמנויים מודעים לסמכות שיש לגוף פרטי שנקרא ועדת הרבנים, לחסום ולשחרר קווים כל יום כאוות נפשם במחי יד ללא כל תשתית עובדתית, ללא כל הסדרים; שלא לדבר על הצדדים השלישיים שנפגעים מהחתימה.

מיטל ארבל: אלה אנשים שיש להם טלפון רגיל לחלוטין, אבל חבריהם, שיש להם טלפון כשר לא יכולים להתקשר אליהם.

מיטל ארבל: גם בעלי העסקים, אגב.

מיטל ארבל: זה פוגע בחופש העיסוק ובכבוד האדם וחירותו, ועל כך עוד ידובר.

מיטל ארבל: לבד מזאת אני רוצה לצטט את ועדת הרבנים.

מיטל ארבל: המנדט שלהם, לפי מתמחי ההתאגדות שלהם בעמותה, הוא לחסום קווים בעייתיים בתחום הפורנוגרפיה, הימורים וכיוצא בזה.

מיטל ארבל: מן הסתם הובאו פה דוגמאות להמון קווים שאמנם אולי לא על פי הגדרת חוק קווי סיוע, אבל בוודאי לא פורנוגרפיה והימורים וכיוצא בזה.

מיטל ארבל: בכך ועדת רבנים חורגת מהמנדט שניתן לה.

יעקב מרגי: תודה.

ינון אזולאי: סליחה שאני מתפרץ.

ינון אזולאי: אני לא מבין דבר אחד: הם אומרים כל הזמן למה אתם כופים את אורח החיים שלכם עלינו.

ינון אזולאי: תגידו, זאת לא כפייה מה שהם רוצים לעשות פה?

ינון אזולאי: הם רוצים לגעת בחינוך הילדים שלנו?

יעקב מרגי: הם יגידו לך שאתה התחלת.

ינון אזולאי: תבין, יושב פה מישהו מהילל – מה הם חושבים?

יאיר הס: הטלפון הכשר לא נועד - -

יעקב מרגי: אדוני.

ינון אזולאי: - - - פורנוגרפיה, מה שאתה רוצה תעשה - - -

יאיר הס: - - -

יעקב מרגי: אל תעיר לחבר כנסת.

יעקב מרגי: לא.

יעקב מרגי: אין לך רשות.

יעקב מרגי: משרד התקשורת, בבקשה.

יעקב מרגי: ינון, קצת סבלנות.

ינון אזולאי: כשרוצים לגעת בחינוך הילדים שלנו זה מקומם אותי.

יעקב מרגי: אני כבר התרגלתי.

ינון אזולאי: אסור לנו להתרגל לזה.

מימון שמילה: צהריים טובים, אני מימון מוני שמילה, משנה למנכ"ל ומנהל מינהל ההנדסה במשרד התקשורת.

מימון שמילה: אני מלווה את הנושא הזה כבר עשר שנים כמעט.

יעקב מרגי: אתה יודע מה אתה הולך לומר לנו בדיון?

מימון שמילה: ברור.

יעקב מרגי: שמעת את הדיון, נכון?

יעקב מרגי: שמעת את התהיות?

מימון שמילה: שמעתי הכול וגם רשמתי ואני אגיב.

יעקב מרגי: חוץ מחינוך, דת, מדינה, בריאות – אתה יכול לדבר על כל מה שקשור לתקשורת.

יעקב מרגי: בבקשה, אדוני.

מימון שמילה: תחילה אני מתנצל שאני לא נמצא אצלכם בוועדה.

מימון שמילה: אני נמצא כרגע בוועדת המכרזים של "דור חדש" - - -

יעקב מרגי: חסכת לנו כמה שאלות ונזיפות.

יעקב מרגי: קיבלנו.

יעקב מרגי: תודה.

מימון שמילה: התחלנו אותה בעשר בבוקר.

מימון שמילה: היום ערב ט"ו באב, דרך אגב.

מימון שמילה: מדברים על חיבורים בערב ט"ו באב ולא על חסימות וניתוקים.

מימון שמילה: אז כדאי שנזכור כאן גם את מסורת ישראל.

יעקב מרגי: אל תתחיל איתי.

יעקב מרגי: אתה יודע – "סלקום אין קליטה" זה מושג שהוטבע לא בגללנו.

מימון שמילה: אנחנו בעד שכולם יהיו מחוברים.

יעקב מרגי: במובן החיובי אתה צודק.

מימון שמילה: - - - שיגדל ונחבר יותר ויותר את כולם גם בעזרתך, אדוני היושב-ראש.

מימון שמילה: קודם כול, חוק התקשורת מאפשר לקבוצת מנויים או לא מנוי להגדיר איזה מגבלות הוא רוצה שיטילו עליו.

מימון שמילה: לדוגמה, ועדת הרבנים שמייצגת קבוצה יכולה בדין להחליט איזה מספרים אפשר לחסום, אפשר לא להתקשר, אפשר לא לקבל מהם שיחות.

מימון שמילה: לכן הדבר הזה מתיישב עם החוק.

מימון שמילה: ועדיין יש דברים שהמחוקק לא רצה שייחסמו כמו מה שהוזכר בסעיף 12: לחייג למשטרה או למוקדי חירום.

מימון שמילה: אגב, דיברו פה על קו 105, וצריך לומר שהוא מוגדר כקו חירום.

מימון שמילה: השר לביטחון פנים הקודם גלעד ארדן ביקש קו כזה וקיבל אותו בדין.

מימון שמילה: זה גם קו שמחייגים אליו חינם.

מימון שמילה: חשוב לדעת שזה קו חירום ואסור לחסום אותו.

יעקב מרגי: הוא לא חסום.

מימון שמילה: הוא גם לא חסום.

לאה ורון: איפה מופיע שאסור לחסום?

יעקב מרגי: מנהלת הוועדה שואלת משהו: יש עיגון בחקיקה שאסור לחסום קווי חירום?

מימון שמילה: לא כתוב שאסור לחסום קווי חירום.

מימון שמילה: ועדת הרבנים יכולה - -

יעקב מרגי: לא ועדת הרבנים.

יעקב מרגי: אני עכשיו רמי לוי שיווק השקמה, ואני מפעיל וירטואלי, ואני רוצה לחסום את קווי החירום.

מימון שמילה: הוא לא יכול לחסום.

מימון שמילה: אסור לו לחסום.

יעקב מרגי: מכוח מה?

אבי רימון: יש תכנית כזאת.

יעקב מרגי: אדוני, כשנתתי לך לא עזרת לי.

יעקב מרגי: אתה רוצה לעזור במשהו ולא נתתי לך?

יעקב מרגי: עזוב.

אבי רימון: אני אעזור לך.

אבי רימון: אני אשמח לענות.

יעקב מרגי: לא כדאי לך.

מימון שמילה: הרגולציה שלנו בחוק עצמו או, לפי החוק, ברישיונות שאנחנו נותנים לחברות התקשורת – אסור לחסום קווי חירום.

יעקב מרגי: זה בזיכיון או הנחיות?

מימון שמילה: זה הוראות רישיון או תקנות – אני לא יודע להגיד לך בדיוק.

יעקב מרגי: אוקיי, תנאי רישיון.

יעקב מרגי: מותר לכם.

מימון שמילה: לגבי חסימות – אם ועדת הרבנים או מישהו חסם מספר שמישהו חושב שנגרם לו מזה נזק או לא היה צריך להיחסם יכול לפנות גם לוועדת הרבנים וגם אלינו לפניות הציבור במשרד, והדבר הזה מטופל באופן מיידי.

מימון שמילה: כשהיו לנו מקרים כאלה הם נבדקו ואם הם היו חסומים הם נפתחו.

מימון שמילה: דרך אגב, לא מצאנו מספרים שנחסמו.

יעקב מרגי: אם אני רוצה לפרוש מהכנסת עכשיו ומחפש תעסוקה ואני רוצה להקים ועדת רבנים משלי - -

קריאה: אני מצטרף.

יעקב מרגי: לא כדאי לך.

יעקב מרגי: - - אתה תיתן לי?

יעקב מרגי: תגיד לי.

יעקב מרגי: כמשרד התקשורת אתם תיתנו לי?

מימון שמילה: כן.

מימון שמילה: אתה יכול להיות ועד רבנים משלך, ללכת לחברות - -

יעקב מרגי: איזה חברות?

יעקב מרגי: חברות הסלולר?

מימון שמילה: אתה עושה התקשרות עם כל חברת סלולר ואומר שיש לך קבוצה שאתה רוצה לייצג ומבקש קומת מספרים, ויכולים להקצות לך מספרים, ואתה תקבע מה יהיה הנוהל – לאן ייתנו לחייג, לאן לא ייתנו לחייג, באיזה שעות ייתנו לחייג וכל דבר שתמצא לנכון.

תהלה פרידמן: מותר לחסום קבוצות של מספרים?

מימון שמילה: - - אין שום בעיה.

מימון שמילה: יוכל לקבל את הגושפנקה ואת האישורים מהמשרד.

תהלה פרידמן: סליחה?

יעקב מרגי: החסימות כפופות לאישור המשרד?

מימון שמילה: שוב – בעל קבוצה יכול לחסום את מה שנראה לו ואינו לרוחו ולתלמודו, ומה שהוא לא רוצה שהילדים שלו ייכנסו אליו.

מימון שמילה: יש מקומות שאנחנו אומרים לחברות שגם אם יבוא אליך מחר חבר הכנסת לשעבר הרב מרגי וירצה לחסום את מספר 100 – את זה לא תוכל לחסום.

תהלה פרידמן: אבל מותר לי לחסום קבוצות של - - - לא קווי תוכן.

יעקב מרגי: הוא לא שומע אותך.

מימון שמילה: אני לא שומע את השאלה.

יעקב מרגי: מותר להם לחסום קבוצות של מספרים?

מימון שמילה: הם יכולים לחסום כל מה שהם רוצים.

מימון שמילה: אם נזהה שהם חסמו בתוך הקבוצה דברים שאנחנו אוסרים את החסימה שלהם – מוקדי חירום, למשל, זאת דוגמה טובה – הם לא יוכלו לחסום.

מימון שמילה: הם לא יכולים לחסום, לדוגמה, משרדי ממשלה.

לאה ורון: זה רק ברישיון.

תהלה פרידמן: אני לא מבינה.

תהלה פרידמן: אם מחר בבוקר חוסמים אותי – למה זה מותר?

יעקב מרגי: מותר לי לחסום אותך.

יעקב מרגי: לא באת לי טוב בעיניים וחייגת אליי – אני אומר: תהלה פרידמן חסומה.

תהלה פרידמן: אבל אם כבר מותר לחסום את כל - - - שלי?

מימון שמילה: לפני שבוע קניתי לבני בן 9 טלפון שהוא שעון.

מימון שמילה: הוא יכול לחייג אך ורק ל-15 טלפונים וזהו - -

יעקב מרגי: יש פה שאלה אחרת - -

מימון שמילה: - - והוא חסום לכל המספרים האחרים.

יעקב מרגי: תהלה, ההגדרה היא טכנולוגית.

יעקב מרגי: הוא יכול להחליט עכשיו שכל 054 חסום.

יעקב מרגי: עומדת לו הזכות.

תהלה פרידמן: אבל כאן הם מחזיקים 600,000 איש.

תהלה פרידמן: אם חסמתי בעל עסק או קו – מה הוא אמור לעשות?

תהלה פרידמן: חסמו אותו ל-600,000 איש.

יעקב מרגי: האנשים האלה שנחסמו הביעו את דעתם מרצון לחסום.

תהלה פרידמן: אבל בפועל הם לא חותמים על חוזה.

יעקב מרגי: אני מבין את הקושי שלך אבל אנחנו שומעים את המשרד.

יעקב מרגי: הם יכולים לחסום כל מה שהם רוצים חוץ מקווי חירום וקווי סיוע.

יעקב מרגי: יש לך עוד משהו להוסיף?

מימון שמילה: כן.

מימון שמילה: היה לנו דין ודברים גם עם ועד הרבנים ואמרנו שכדי לא לשפוך את התינוק עם המים – כמו שאמרתם קודם את הפתגם במרוקאית - -

יעקב מרגי: אתה רוצה שאני אחזור על זה?

יעקב מרגי: "מי שרצה את כולה לעצמו בסוף נאלץ לוותר על הכול".

מימון שמילה: אז אותו דבר גם אנחנו אמרנו לוועד הרבנים – אם יהיו חסימות בלי היגיון ולירות לכל עבר ולחסום כל דבר, בסוף הדבר הזה אולי יוביל לביטול כל הטלפונים הכשרים.

מימון שמילה: אני רוצה להוסיף לגבי ניידות.

מימון שמילה: כל מנוי כשר יכול להתנייד ולעבור כמו כל אזרח או מחזיק טלפון אחר במדינת ישראל מחברה א' לחברה ב'.

יעקב מרגי: אני רוצה לחדד את ההגדרה.

יעקב מרגי: התפקיד שלי לסייע פה.

יעקב מרגי: לא משנה עכשיו איזה מספר יש לי.

יעקב מרגי: אם יש לי מספר סלולרי – ולא משנה מהו – חוק הניידות חל עליו בכל מקרה.

מימון שמילה: כן.

מימון שמילה: אבל יש פה "אבל".

יעקב מרגי: אני רוצה לשמוע את ה"אבל".

יעקב מרגי: הייתה מפלגה שהתחילה עם "אבל" ולא נשאר ממנה כלום.

מימון שמילה: כשהגדירו את חוק הניידות שכל מנוי יכול להתנייד לאן שהוא רוצה זה עלה בדיונים בוועדת הכלכלה, אבל אמרו שמי שהוא מנוי ונמצא כשר בחברת סלקום יוכל להתנייד לחברת פרטנר או פלאפון אבל גם לקומה כשרה.

יעקב מרגי: בסדר, ברור.

מימון שמילה: עומדת לו הזכות והוא יכול להתנייד כמו כל - -

יעקב מרגי: אז איפה קרטל?

יעקב מרגי: זה ממסמס קצת הקטע הזה.

מימון שמילה: אף אחד לא מונע ממנו לעבור מחברה א' לחברה ב', ובלבד שזה נפתר בקומה כשרה.

ינון אזולאי: אתה אומר שאם הוא נמצא בחברה א' הוא יכול לעבור לחברה ב' ואין בעיה.

ינון אזולאי: אם חבר הכנסת מרגי הצהיר שהוא רוצה לפרוש - -

יעקב מרגי: איך אתה אוהב את זה, איך אתה אוהב את זה.

יעקב מרגי: הוא בכלל קרא לי "חבר הכנסת לשעבר".

יעקב מרגי: אתה מחזק את זה.

ינון אזולאי: במטרה.

ינון אזולאי: אבל זה אוטומטית "לשעבר".

יעקב מרגי: אתה יודע שאומרים שבפוליטיקה אומרים שאין לך חברים במפלגה שלך – תמיד זה מהמפלגה השנייה.

ינון אזולאי: בגלל זה אנחנו חברים.

ינון אזולאי: נגיד שהוא פתח ועדת רבנים – האם הקו שנמצא בוועדת רבנים א', אני יכול לעבור איתו לוועדת רבנים ב'?

מימון שמילה: לא.

יעקב מרגי: למה לא? זה לא מה שאמרת לי.

יעקב מרגי: יש לי קו כשר.

מימון שמילה: אני אסביר שוב: כי מחר אני גם אקים ועדת רבנים – גם אני רוצה לפרוש – והבן שלי, אולי אפילו לא בידיעתי, יעבור לחברה האחרת וייכנס לתכנים שאני לא הייתי רוצה שהוא ייכנס.

יעקב מרגי: רגע, כל אחד שומע מה שהוא אוהב לשמוע.

יעקב מרגי: אני רוצה לחדד את זה.

יעקב מרגי: כאזרח מדינת ישראל אני זכאי לקו וקניתי קו.

יעקב מרגי: אני לא קניתי מוועדת הרבנים את המספר.

יעקב מרגי: אני קניתי את המספר מחברת הסלולר, נכון?

יעקב מרגי: אתם לא מקצים מספרים לוועדות רבנים.

מימון שמילה: אנחנו מקצים לחברות הסלולר.

יעקב מרגי: אתה מחזק, יפה.

יעקב מרגי: נניח שהמספר הזה הוא בקומה הכשרה במושגים שלכם.

יעקב מרגי: אמרת לי שאפשר לנייד אותו, אבל אמרת שאם אני עובר מוועדת רבנים כשרה לוועדת רבנים אחרת כשרה זה עובר.

קריאות: לא עובר.

יעקב מרגי: אבל לא דיברתי איתכם, ריבונו של עולם.

יעקב מרגי: אני מדבר איתו, משרד התקשורת.

יעקב מרגי: אתה אמרת משהו וסתרת את עצמך.

מימון שמילה: אם סתרתי אני אסביר כי אני רוצה להגיד דברים ברורים.

מימון שמילה: לוועדת רבנים א' יש קומות כשרות בכל החברות שהיא באה איתם - -

יעקב מרגי: אז שאלתי ואתה ענית לי.

יעקב מרגי: אתה תענה לי.

יעקב מרגי: משרד התקשורת נותן זיכיון לחברות הסלולר לגבי המספרים.

יעקב מרגי: יכולת להגיד לי כן, אבל – וזה ה"אבל" שלא אמרת, אמרת "אבל" למישהו אחר.

יעקב מרגי: ה"אבל" הוא שחברות הסלולר רשאיות למכור קווים לוועד הרבנים, והם הופכים להיות רכוש של הוועד ואי אפשר לנייד אותם.

יעקב מרגי: ההערכה שלי היא שזה בניגוד לחוק הניידות.

מימון שמילה: המספר לעולם שייך לחברות הסלולר ויימצא שימוש למנוי.

קריאה: - - -

יעקב מרגי: מה לעשות – בתחמנויות שפשפו אותנו.

קריאה: חבר הכנסת מרגי, אני איש תקשורת, אני יכול להסביר לך את זה.

יעקב מרגי: לא רוצה שתסביר לי.

יעקב מרגי: יש משרד התקשורת, לא צריך טובות.

מימון שמילה: לוועדת רבנים א' יש קומות של מספרים - -

יעקב מרגי: מכוח מה יש לה?

מימון שמילה: הם בנו תאגיד מסודר.

יעקב מרגי: הם קנו קווים, הם הבעלים של הקווים.

יעקב מרגי: האזרח לא קנה מחברת הסלולר.

יעקב מרגי: האזרח קנה את הקו הזה - -

מימון שמילה: המנוי לא עושה את ההסכם שלו עם ועד הרבנים, הוא עושה עם חברת הסלולר.

מימון שמילה: הוא חתום בחוזה מול חברת הסלולר.

לאה ורון: כמה קווים הם קנו?

מימון שמילה: מה השאלה?

יעקב מרגי: כמה קווים?

יעקב מרגי: יש מגבלה?

מימון שמילה: יש כמות של קווים.

מימון שמילה: יש סדר גודל בכל חברה של כ-100,000 קווים בכל חברה, אם אני לא טועה.

קריאה: אין דבר כזה קניית קווים.

יצחק פינדרוס: הם לא קנו קווים, הם קנו - - -

יעקב מרגי: סליחה, החברות מעמידות לרשותם בהסכם.

יעקב מרגי: אני לא משפטן ואני אומר לך שזה בניגוד לחוק הניידות.

יעקב מרגי: אם אני לא יכול לעבור עם המספר הזה לאן שאני רוצה - -

יצחק פינדרוס: אתה יכול.

יעקב מרגי: הוא אומר לך שלא.

יצחק פינדרוס: לא הבנת.

יצחק פינדרוס: אתה יכול - - - 84.

יצחק פינדרוס: 84 שייך לפרטנר, ואני יכול לעבור לסלקום או לפלאפון.

יעקב מרגי: בקומה הכשרה.

יצחק פינדרוס: בקומה הכשרה.

יצחק פינדרוס: אתה אומר שזה בניגוד לחוק הניידות – כשעשו את חוק הניידות בדקו גם את זה.

יצחק פינדרוס: הרי אז עשו את זה.

יצחק פינדרוס: אם זה בניגוד לחוק צריך לתקן.

יצחק פינדרוס: אני רוצה כחברה לשמור לי קומה בכל החברות.

יצחק פינדרוס: הוא נותן לי את זה ב-19 אגורות, הוא רוצה לתת לי את זה ב-6 אגורות – זה הכול.

יעקב מרגי: ברמה האישית אני אומר לך שטוב שכך וזה בסדר.

יעקב מרגי: אני כיושב-ראש ועדה אומר לך שאני מבין דבר מתוך דבר: צריך לבדוק את זה כי אני לא בטוח שזה תואם את חוק הניידות.

אבי רימון: - - - בחוק הניידות.

יעקב מרגי: אל תתערב, אדוני.

יעקב מרגי: אמרת דברים - - - ואכלנו אותם.

אבי רימון: - - -

יעקב מרגי: אל תתערב לי בדיון.

אבי רימון: סליחה, אני מבקש - -

יעקב מרגי: סליחה, אתה יכול לבקש, אני יכול לשקול לתת לך.

יעקב מרגי: כרגע אל תתערב לי בדו-שיח הפנימי.

אבי רימון: אבל אתה אומר עליי הרבה דברים לא נכונים ואני מבקש - -

מימון שמילה: הדבר הזה עלה כשחוקקו את חוק הניידות.

יצחק פינדרוס: אני זוכר שזה עלה.

מימון שמילה: זה רשום בדברי ההסבר.

מימון שמילה: אני בטוח שגברת לאה ורון תדע גם למצוא את זה, ואם לא אני גם אדע להעביר את זה.

יעקב מרגי: התשתם אותה היום בגלל הדיון.

יצחק פינדרוס: זה עלה בחוק הניידות.

יצחק פינדרוס: אנחנו התעקשנו על זה בחוק הניידות.

מימון שמילה: זה נבדק גם על-ידי המשרד והיועצים המשפטיים של המשרד, ויש אפשרות, כמו שנאמר, לעבור מחברה א' לחברה ב' אבל בתוך אותו מתחם של קומות כשרות.

מימון שמילה: זה לא רשום בצורה מפורשת בחקיקה, ולכן היו לנו לא מעט דיונים סביב הדבר הזה.

מימון שמילה: לכן אם מישהו יעשה קומה כשרה ותהיה כשרות אחרת יהיה בג"ץ ויהיה עכשיו בית יוסף, הוא לא יוכל להתנייד מהכשר בג"ץ להכשר בית יוסף.

יעקב מרגי: הבנת אותך.

יעקב מרגי: אני שואל אותך שאלה נוספת ובזה אני מסכם.

יעקב מרגי: אמרנו שחבר הכנסת מרגי רוצה לפרוש ורוצה לפתוח עסק.

יעקב מרגי: אם אני רוצה להקים ועד רבנים נוסף, יש עיגון בחוק לכך שוועד הרבנים הקיים שהוא גדול, יחיד ובלעדי יכול לאיים על חברות הסלולר ולהגיד להם שהם לא מקימים ועד רבנים אחר, לא משתפים אותו פעולה?

אבי רימון: אין כזה דבר.

יעקב מרגי: שאלתי אותך?

יעקב מרגי: לא.

אבי רימון: אני מייצג אותם.

יעקב מרגי: לא שאלתי אותך.

יעקב מרגי: אני שואל את פי הנערה, לא אותך.

יעקב מרגי: הבנת את השאלה או אני אחדד אותה?

יעקב מרגי: שלא יגידו שאני מוטה.

יעקב מרגי: דעתי האישית היא בצד כרגע.

יעקב מרגי: אני מנהל דיון.

מימון שמילה: לדעתי, דברים כאלה לא קורים, אסור שיקרו ואם, חלילה, יהיה כזה דבר - -

יעקב מרגי: גם המובן מאליו כדאי שייכתב.

מימון שמילה: מישהו קודם שדיבר מרשות התחרות - -

יעקב מרגי: אם הייתי יודע שהוא יודע מהי עבודתו – לא הוא באופן אישי, אלא רשות התחרות בכלל, אם היא ממלאת את ייעודה – הייתי רגוע.

יעקב מרגי: היא לא ממלאת את ייעודה.

יעקב מרגי: כרגע אני פה ואני יכול לסמוך רק על בינתי.

מימון שמילה: אסור לעשות את הדבר הזה.

מימון שמילה: זה איום כזה אם תפתח.

יעקב מרגי: זה מה שרציתי לשמוע.

יעקב מרגי: תודה.

אבי רימון: אני מבקש להתייחס.

יעקב מרגי: התייחסות קצרה.

אבי רימון: קודם כול, נושא של ועדות רבנים נוספות - -

יעקב מרגי: מה נבהלת?

אבי רימון: לא נבהלתי.

יעקב מרגי: אני לא הולך להקים.

אבי רימון: אני מעמיד דברים על דיוקם.

אבי רימון: - - - יש, לפחות, 16 ועדות רבנים שיש להן חברות כשרות משלהם, והן פעילות אצל חברות הסלולר: - - - אתה בטח שמעת; ושמעת על "קשר כשר" ופיקוח - - -

יעקב מרגי: לא ביקשתי את המידע הזה.

אבי רימון: - - ויש - - - אמיר כהן - -

יעקב מרגי: אדוני, חשבתי שאתה רוצה להתייחס לסעיף 12 בחוק התקשורת.

אבי רימון: אני אתייחס עכשיו לסעיף 12.

יעקב מרגי: בבקשה.

אבי רימון: אני עורך דין, ואני מומחה לדיני רגולציה ולתחום התקשורת.

אבי רימון: 25 שנה אני בתחום הזה ומכיר את חוק התקשורת לפני ולפנים.

אבי רימון: אני אומר לך כעורך דין באופן מוסמך שאם הכנסת – אפילו לא שר התקשורת ואפילו לא פקיד במשרד התקשורת – קובעת שיש מוקדי חירום וקובעת לצורך מוקדי החירום האלה הוראות שונות ומשונות, ברור מאליו – וזה מובהק ומוטמע – שאסור לחסום את המספרים האלה.

לאה ורון: אדוני מוכן להקריא את הסעיף?

יעקב מרגי: אין איסור.

יעקב מרגי: אתה שוב מטעה.

אבי רימון: מובן מאליו, כאשר כנסת מגדירה מספרים מסוימים כמספרי חירום - -

לאה ורון: היא מגדירה ללא תשלום.

אבי רימון: - - לא יעלה על הדעת – יש גם היגיון - -

יעקב מרגי: לא, תודה.

אבי רימון: לעניין ניידות – יש תכנית ניידות מפורטת שקובעת איך מתניידים מספרים ובאיזה אופן ובאיזה צורה; ובתכנית הזאת יש התייחסות למספרים כשרים, ושם נקבע - -

יעקב מרגי: אני הסתפקתי בתשובות שלך.

אבי רימון: אני רק אומר שיש תכנית.

יעקב מרגי: רק אני חושש מהכוח.

יעקב מרגי: אני חושש מהשריר פה בזרוע.

יעקב מרגי: זה נקרא קיבורת.

יעקב מרגי: אני פוחד כשמפעילים את השריר.

אבי רימון: אני רוצה שיהיה גם כתוב בפרוטוקול שוועדת הרבנים לא מתנגדת לאף ועדת רבנים אחרת, ומבחינתה אין שום מניעה שאף חברת סלולר - - -

יעקב מרגי: תודה.

יעקב מרגי: אני מסכם את הדיון.

יעקב מרגי: אני מודה לכל חברי הכנסת ולאורחים שהשתתפו.

יעקב מרגי: חסימת קווי טלפונים סלולריים מחייבת הסדרה כדי לשמור על זכויות כל הצרכנים.

יעקב מרגי: הטלפונים המכונים "טלפונים כשרים" החסומים לאינטרנט ולנמנעים מסוימים נרכשים על-ידי מי שמעוניין בכך ולא בכפייה ומנוהלת לפי הנחיית ועדת הרבנים.

יעקב מרגי: לפיכך הוועדה דורשת מרשות התחרות לסיים את הבדיקה שעורכים ביחס להסכמים בין ועדת הרבנים וחברות הסלולר, להעביר אליה את תוצאות הבדיקה שעורכים עד יום 6 בספטמבר 2020.

יעקב מרגי: בדקת שזה לא שבת?

לאה ורון: כן.

תהלה פרידמן: אפשר גם מול רשם העמותות?

יעקב מרגי: לא.

יעקב מרגי: הוועדה תקיים ישיבה נוספת על השלכות של חסימת קווי טלפון סלולריים.

יעקב מרגי: הוועדה לא השתכנעה שיש חסימה של קווי החירום על-ידי ועדת הרבנים.

יעקב מרגי: לא הוכח לנו.

יעקב מרגי: ההפך הוא הנכון: כל מספר שעלה היה ניסיון.

יעקב מרגי: הוועדה תקיים ישיבה נוספת על השלכות של חסימת קווי טלפון סלולרי כדי להבטיח שלא יהיה ניצול לרעה של ההחלטות.

יעקב מרגי: הוועדה גם תבחן את סוגית המונופול ואת סוגית הניידות שעל-פי החוק הסעיף שהזכיר היועץ המשפטי של ועדת הרבנים 12א לחוק התקשורת (בזק ושידורים) עניינו בחיסיון ובשיחות ללא תשלום למוקדים מסוימים, ואין בו איסור לחסימת קווים לא למד"א, לא למכבי אש ולא למשטרה.

יעקב מרגי: הוועדה תשקול לעגן בחקיקה איסור לחסום קווי חירום מצילי חיים.

יעקב מרגי: תודה רבה.

יעקב מרגי: הדיון הסתיים.